Kerajaan tiada hasrat pinda Akta Kebankrapan

KUALA LUMPUR – Kerajaan tidak berhasrat untuk meminda peruntukan Seksyen 60 (1) Akta Kebankrapan (Pindaan) 2017 (Akta1534).

Menteri di Jabatan Perdana Menteri, Datuk Liew Vui Keong berkata masih terdapat peruntukan yang boleh diguna pakai bagi membantu bankrap  keluar daripada kemuflisan, termasuk melalui pelepasan di bawah sijil  Ketua Pengarah Insolvensi untuk kes yang telah ditadbir selama lima  tahun atau lebih seperti dalam Seksyen 33A Akta Insolvensi1 967.

Mereka
 yang bankrap juga boleh membuat permohonan pelepasan di Mahkamah
seperti dalam Seksyen 33 dan dan 105 Akta Insolvensi1967.

Mereka yang tergolong dalam empat kategori iaitu telah meninggal
dunia, penjamin sosial, mengalami penyakit serius yang disahkan oleh
pegawai perubatan kerajaan dan Orang Kurang Upaya (OKU) boleh memohon
sijil pelepasan Ketua Pengarah Insolvensi seperti yang termaktub dalam
Seksyen 33B (2A) Akta Insolvensi 1967.

Beliau berkata demikian
ketika menjawab soalan Wong Hon Wai (PH-Bukit Bendera) mengenai sama ada
 kerajaan berhasrat untuk meminda peruntukan berkenaan semasa sesi soal
jawab lisan, di Dewan Rakyat, hari ini.

Katanya, semasa Akta Kebankrapan dipinda pada 2017, terdapat lapan pindaan telah dikuatkuasakan pada 6 Okt 2017.

“Daripada  lapan pindaan tersebut, hanya satu pindaan sahaja berkuat kuasa secara retrospektif iaitu Seksyen 33B (2A) Akta Insolvensi 1967 (Akta 360).

Pindaan lain bersifat prospektif, bertujuan mengimbangi kepentingan antara pemiutang dan orang yang bankrap.

Ia juga bagi membantu mereka yang bankrap menyelesaikan kes-kes kebankrapan dalam tempoh yang singkat.

“Sebagai  contoh, permohonan Pelepasan Automatik mengikut Seksyen 33C telah membuka ruang yang baharu kepada mereka yang bankrap untuk menyelesaikan kes dalam tempoh tiga tahun dari tarikh pemfailan Penyataan Hal Ehwal.

“Pindaan-pindaan
 yang bersifat prospektif juga mempunyai mekanisme pelaksanaan yang
berbeza dengan kes-kes kebankrapan yang ditadbir sebelum dari tarikh
pindaan 2017 berkuat kuasa.

“Oleh itu, pindaan-pindaan yang  dibuat pada 2017 tidak boleh berkuat kuasa secara retrospektif kecuali  hanya satu peruntukan seperti yang dinyatakan,” kata Liew. – SINAR ONLINE


ULAMA SHEIKH ABDUL HAMID @ PAKSU MID MENINGGAL DUNIA

KUALA LUMPUR: Ulama Sheikh Abdul Hamid Ismail atau lebih dikenali sebagai Paksu Mid Bukit Tembaga atau Kuala Pai telah menghembuskan nafas terakhirnya, pada petang Jumaat.

Perkara tersebut dimaklumkan menerusi hantaran di Facebook Pak Su Mid Kuala Nerang.

Dalam hantaran tersebut turut menyatakan Allahyarham Paksu pernah berpesan untuk menghadiahkan bacaan Surah al-Ikhlas sebanyak tiga kali jika mendapat perkhabaran tentang pemergiannya suatu hari nanti.

Sementara itu, beberapa agamawan terkenal tanah air turut memberi penghormatan terakhir dengan ucapan takziah atas pemergian Allahyarham.

Pendakwah Syed Abdul Kadir Syed Hussin Aljofree dalam hantaran Facebook memaklumkan Pak Su Mid meninggal dunia pada umur lebih 100 tahun.

“Takziah buat seluruh umat. Moga Allah ampunkan beliau, rahmati beliau, dan menggolongkan beliau di kalangan muqarrabin,” katanya, hari ini.

Kumpulan nasyid terkenal, Inteam turut mengucapkan salam takziah atas pemergian Pak Su Mid.

“Salam takziah kami ucapkan buat keluarga besar Almarhum, seluruh anak didiknya dan semua yang mengenalinya.

“Semoga ditinggikan darjah almarhum disisi Allah Taala. Allahumma Amin,” katanya.–AlHijrah Online


KEJADIAN TERTARIK LANGSIR, PUNCA SITI BAINUN MULA ‘NAIK HANTU’, PUKUL BELLA – SAKSI

KUALA LUMPUR: Kejadian tertarik langsir sehingga besi penggantung langsir tercabut menjadi punca pengasas Rumah Bonda, Siti Bainun Ahd Razali mula ‘naik hantu’ dan bertindak memukul serta memarahi remaja perempuan sindrom down yang dikenali sebagai Bella.

Yasmin Nahar Mahmood, 19, penghuni Rumah Bonda, memberitahu Mahkamah Sesyen hari ini bahawa Siti Bainun mula mendera remaja itu secara fizikal pada Mac 2021.

Semasa pemeriksaan balas oleh peguam Asiah Abdul Jalil yang mewakili Siti Bainun, saksi pendakwaan kelima itu berkata susulan kejadian tertarik langsir itu, Bella diberi layanan berbeza oleh tertuduh yang dipanggil bonda oleh remaja itu.

Asiah: Pada bulan Mac, apa yang berlaku sehingga menyebabkan Siti Bainun tak suka pada Bella?

Yasmin: Bella masuk bilik kedua, dia tertarik langsir sampai putus, bila Siti Bainun tahu, dia marah dan pukul Bella.

Asiah: Bilik siapa?

Yasmin: Bilik tidur saya dan adik-adik saya yang lain.

Ditanya peguam itu selepas kejadian tersebut, adakah Bella terus didera dengan air panas, Yasmin berkata: “Didera tetapi belum disimbah air panas”.

Yasmin juga mengekalkan keterangannya sebelum ini bahawa Siti Bainun menyuruhnya menyimbah air panas ke atas Bella sebanyak tiga kali seminggu menggunakan cawan plastik yang tidak bertangkai berwarna kuning dan picagari.

Selain itu, Yasmin turut mengekalkan keterangannya sebelum ini bahawa Bella akan dibogelkan, diikat dan dibaringkan sebelum dicurahkan air panas berwap daripada mesin air pada bahagian tertentu badan remaja itu.

Asiah: Jika Bella dibogelkan sebelum dicurah air panas, kenapa bahagian punggung tidak kena?

Yasmin: Sebab masa itu, Bella pakai pampers (lampin pakai buang).

Semasa ditunjukkan gambar kecederaan pada badan Bella, Yasmin menyatakan parut yang jelas kelihatan adalah di paha kanan, pergelangan kaki dan lutut akibat kesan dipijak.

Yasmin turut bersetuju dengan cadangan peguam bahawa kejadian dera itu berlaku di bahagian bilik dobi, ruang tamu dan tandas di rumah tersebut, namun saksi itu tidak mengetahui motif Bella didera.

Kepada soalan lain, Yasmin memberitahu beliau tidak pasti sama ada jiran di kondominum (tempat Bella tinggal) ada mendengar atau melihat remaja itu didera antara Mac hingga Jun 2021.

Bagaimanapun, saksi itu bersetuju dengan cadangan peguam bahawa jika pintu gelongsor di ruang tamu dibuka, sesiapa sahaja boleh mendengar jeritan kanak-kanak menangis atau muzik daripada jiran-jiran sekeliling.

Siti Bainun, 30, menghadapi dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.

Dia dituduh melakukan perbuatan itu di sebuah kondominium di Wangsa Maju di sini antara Februari dan Jun 2021. Pertuduhan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Perbicaraan di hadapan Hakim Izralizam Sanusi bersambung Rabu depan. – AlHijrah Online


WANITA MYANMAR MAUT, DITIKAM ADIK IPAR SENDIRI

SUBANG JAYA: Seorang wanita warganegara Myanmar maut ditikam adik iparnya, gara-gara menguraikan pertelingkahan sepasang suami isteri, di Court 4, USJ 7, malam tadi.

Timbalan Ketua Polis Daerah Subang Jaya Supritendan Amihizam Abdul Shukor berkata, pertengkaran suami isteri itu bermula kira-kira jam 7 malam.

Ia berpunca daripada suspek berang dengan isterinya, 33 tahun, kerana tidak menyediakan makanan yang mencukupi.

Suspek juga dipercayai dalam keadaan mabuk, dan terus mengamuk dengan menarik rambut dan menumbuk kepala isterinya.

Dalam masa yang sama, mangsa, 45 tahun, turut berada di ruang tamu itu cuba untuk menenangkan suspek tetapi ditikam di bahagian belakang mangsa.

Suspek juga warganegara Myanmar, 42 tahun, terus melarikan diri selepas kejadian, bagaimanapun berjaya ditahan di bahagian tingkat bawah rumah.

Polis juga mengesahkan ketiga-tiga mereka didapati bekerja di sebuah kilang sarung tangan.

Kes ini disiasat di bawah Seksyen 302 Kanun Keseksaan.–AlHijrah Online


TIGA MANGSA GEMPA DITEMUI MASIH HIDUP SELEPAS HAMPIR 13 HARI

ISTANBUL: Pasukan penyelamat di Turkiye menemukan tiga mangsa, termasuk seorang kanak-kanak masih hidup di bawah runtuhan pangsapuri selepas 296 jam gempa bumi kuat melanda negara itu, lapor Agensi Akhbar Jerman (dpa).

Rakaman oleh penyiar tempatan TRT memaparkan pasukan penyelamat mengusung seorang lelaki dan seorang wanita.

Sementara itu, pasukan perubatan dilihat sedang merawat seorang kanak-kanak.

Tiada maklumat lanjut mengenai mangsa berkenaan, dan laporan mengenai operasi menyelamat di daerah Antakya wilayah Hatay itu belum dapat disahkan.

Lebih 40,000 anggota penyelamat tempatan dan asing meneruskan usaha mencari dan menyelamat di seluruh tenggara Turkiye, menurut pihak berkuasa bencana AFAD pada Jumaat.

Jumlah mangsa yang terbunuh akibat gempa bumi 6 Februari lalu meningkat kepada 39,672 orang pada Jumaat. –AlHijrah Online


BAYI MAUT KEPALA TERSANGKUT DI BUAIAN

SEREMBAN: Seorang bayi perempuan meninggal dunia selepas kepalanya dipercayai tersangkut pada kain buaian di sebuah pusat asuhan di Bandar Sri Sendayan, semalam.

Ketua Polis Daerah Seremban, ACP Nanda Maarof berkata, mangsa, Nour Rania Asyifaa Yuseri, berusia setahun tiga bulan disahkan meninggal dunia di Klinik Kesihatan Sendayan oleh pegawai perubatan pada 4.30 petang selepas pengasuh membawanya ke klinik tersebut bagi menerima rawatan.

Menurutnya, berdasarkan siasatan awal, Nour Rania telah diberi susu oleh pengasuh dan dimasukkan ke dalam bilik untuk ditidurkan dalam buaian bersama dua kanak-kanak lain pada jam 12.30 tengah hari.

“Mangsa ditidurkan dalam buaian kain dan dua kanak-kanak lain ditidurkan dalam buaian jenis ‘rocker’ dan selepas itu pengasuh keluar dari bilik pada jam 2 petang untuk melakukan tugas-tugas lain.

“Sejam kemudian, pengasuh kembali semula ke bilik dan mendapati bayi berkenaan tidak sedarkan diri dengan bahagian leher dan kepala telah terkeluar serta tergantung kepada kain buaian manakala badan masih berada di dalam buaian,” katanya.

Jelasnya, pengasuh kemudian telah melakukan bantuan kecemasan (CPR) namun bayi itu didapati tidak bernafas sebelum dibawa ke klinik.

Nanda berkata, mayat Nour Rania dihantar ke Hospital Tuanku Jaafar bagi tujuan bedah siasat dan kes diklasifikasikan sebagai mati mengejut sehingga keputusan bedah siasat diperoleh.

Kes disiasat di bawah Seksyen 31(1)(1) Akta Kanak-Kanak 2001.—AlHijrah Online


Lima tentera Britain terbunuh di Syria

DAMSYIK, 10 Januari – Sekurang-kurangnya lima tentera Britain terbunuh dalam serangan roket dilancarkan kumpulan militan Daesh di timur Dayr Al-Zawr pada Sabtu lalu.

Agensi berita Al-Watan dalam laporannya berkata, serangan di perkampungan Al-Shfaah itu turut menyebabkan beberapa anggota tentera pakatan cedera. Dayr Al-Zawr terletak 450 kilometer di timur laut Damsyik.

Kerajaan United Kingdom (UK)
belum mengulas laporan tersebut. Jika laporan itu disahkan, ia menjadi serangan
kedua Daesh terhadap tentera Britain di Syria. Media Britain pada Ahad lalu
melaporkan bahawa dua tentera Inggeris cedera dalam serangan serupa di bandar
berkenaan. – Sinar Online


PM ANWAR BERQIAMULLAIL BERSAMA RAKYAT MALAYSIA

PUTRAJAYA: Perdana Menteri, Datuk Seri Anwar Ibrahim hari ini meluangkan masa bersama rakyat Malaysia menyertai Majlis Qiamullail Perdana yang diadakan di Masjid Putra, di sini.

Turut bersama dengan Anwar dalam majlis yang sama, Menteri di Jabatan Perdana Menteri (Hal Ehwal Agama) Senator Datuk Dr Mohd Na’im Mokhtar, Ketua Setiausaha Negara Tan Sri Mohd Zuki Ali dan Ketua Pengarah Jabatan Kemajuan Islam Malaysia (JAKIM) Datuk Hakimah Mohd Yusoff.

Qiamullail Perdana yang bermula seawal 4.30 pagi tadi diimamkan oleh Imam Masjid Putra, Ustaz Hanif Azmir Hassim.

Qiamullail yang dianjurkan Jabatan Kemajuan Islam Malaysia (JAKIM) itu diisi dengan ibadah sepertiga malam, antaranya solat Sunat Tahajud, solat Sunat Taubat, solat Sunat Hajat dan diselangi dengan zikir munajat.

Kira-kira 2,000 jemaah yang hadir ke Qiamullail Perdana bagi memanfaatkan baki 10 malam terakhir Ramadan yang suci dan penuh keberkatan untuk beribadah.

Majlis Qiamullail Perdana itu turut disiarkan secara langsung di TV AlHijrah. Ia juga boleh ditonton semula di Facebook rasmi TV AlHijrah.–AlHijrah Online


RAMPASAN TANAH DI PALESTIN AKAN MENGUNDANG ‘BENCANA’

TEBING BARAT: Tindakan Israel merampas tanah milik Palestin selepas menceroboh secara haram di Tebing Barat adalah menyalahi undang-undang dan boleh membawa kesan buruk dan bencana.

Ketua Hak Asasi Manusia, Pertubuhan Bangsa-Bangsa Bersatu (PBB), Michelle Bachelet menggesa Perdana Menteri Isreal, Benjamin Netanyahu, menghentikan rampasan tanah di Tebing Barat dan Lembah Jordan.

Bachelet berkata rampasan tanah itu adalah tidak sah meskipun jika ia hanya lima peratus.

Beliau turut mendesak Israel untuk mendengar nasihat mantan pegawai kanan dan jeneralnya sendiri, serta banyak suara di seluruh dunia yang menggesa supaya tindakan itu tidak diteruskan.

Kecaman antarabangsa terhadap tindakan Israel makin meningkat berikutan negara Yahudi itu cuba melaksanakan langkah pertama dalam pelan damai Asia Barat yang dicadangkan Amerika Syarikat (AS).

Usul yang dicadang Presiden AS, Donald Trump itu membuka jalan untuk merampas bahagian penting di Tebing Barat dan ia ditolak rakyat Palestin.

Bachelet turut mendesak Israel untuk berubah hati dan memberi amaran bahawa kesan akibat rampasan itu akan kekal selama beberapa dekad dan amat memudaratkan Israel serta rakyat Palestin. — AlHijrah Online


10 PATI FILIPINA CUBA MASUK SEMPORNA

SEMPORNA, 16 Dis — Pasukan Polis Marin (PPM) berjaya mengagalkan cubaan 10 pendatang asing tanpa izin Filipina termasuk juragan dan pembantu bot menyusup masuk ke Semporna melalui kawasan laut Pulau Omadal, semalam.

Bernama melaporkan bahawa Komander PPM Wilayah 4 Sabah, ACP Mohamad Pajeri Ali berkata kesemua mereka ditahan pada pukul 10.40 pagi, hasil maklumat Unit Risikan Marin (URM).

“Sebuah perahu kayu mencurigakan ditahan dan didalam terdapat juragan berusia 38 tahun dan pembantunya berusia 35 tahun selain terdapat tujuh lelaki dan tiga perempuan berumur antara setahun hingga 72 tahun dan kesemuanya gagal menunjukkan dokumen pengenalan diri yang sah,” katanya dalam satu kenyataan di sini, hari ini.


NGO MOHON AGONG BERI PENGAMPUNAN DIRAJA KEPADA NAJIB RAZAK

KUALA LUMPUR: Pertubuhan Sahabat Ulul Amri Malaysia (PSUAM) hari ini menyerahkan memorandum kepada Yang di-Pertuan Agong (YDPA), Al-Sultan Abdullah Ri’ayatuddin Al-Mustafa Billah Shah bagi memohon Pengampunan Diraja diberikan kepada bekas Perdana Menteri Datuk Seri Najib Razak dan melantiknya sebagai Perdana Menteri Interim.

Pengerusinya, Syed Muhammad Imran S.N. Syed Abdul Aziz berkata, pengampunan itu merangkumi semua tindakan mahkamah, sama ada kes sedang berjalan mahupun yang telah dijatuhi hukuman bersalah ke atas Ahli Parlimen Pekan itu.

Ujarnya permohonan itu dibuat kerana keupayaan Najib mentadbir negara telah terbukti ketika beliau memegang jawatan sebagai perdana menteri keenam.

“Najib mempunyai dua kriteria untuk mengendalikan jawatan tersebut iaitu kepercayaan oleh Seri Paduka Baginda dan pengalaman beliau sebagai bekas Perdana Menteri dalam mentadbir negara.

“Saya lihat daripada kebanyakan rakyat Malaysia ingin Najib kembali mentadbir negara dengan itu saya mohon YDPA jika ada kekhilafan yang berlaku ke atas Najib, saya memohon ia dapat dimaafkan.

“Saya yakin jika Najib kembali menjadi perdana menteri negara kita bukan sahaja akan bebas COVID-19 tetapi ekonomi negara akan mula meningkat. Itu pendapat saya dan rakyat Malaysia juga saya rasa berpendapat begitu,” katanya selepas menyerahkan memorandum tersebut di Istana Negara hari ini.

Najib sebelum ini dilantik menjadi Perdana Menteri pada 2009 dan melepaskan jawatan pada 2018 susulan kekalahan Barisan Nasional pada Pilihan Raya Umum ke-14.

Beliau pada 7 Julai 2020 telah dijatuhi hukuman penjara 12 tahun dan denda RM210 juta terhadap terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd oleh Mahkamah Tinggi Kuala Lumpur. – AlHijrah Online


382,255 HUBUNGI TALIAN USAHAWAN, FAHAMI BANTUAN COVID-19

KUALA LUMPUR: Kementerian Pembangunan Usahawan dan Korperasi (MEDAC) telah melakukan pelbagai langkah untuk membantu usahawan yang terjejas teruk dan berusaha memastikan mereka kekal bertahan mengharungi cabaran pandemik COVID-19.

Menteri Pembangunan Usahawan dan Koperasi, Datuk Seri Dr. Wan Junaidi Tuanku Jaafar berkata antara inisiatif yang diambIL kementeriannya ialah mewujudkan talian Pusat Sehenti Keusahawanan yang telah menerima 382,255 panggilan setakat ini untuk membantu para peniaga memahami bantuan kewangan yang disediakan dalam usaha melonjakkan kembali ekonomi usahawan susulan pelaksanaan Perintah Kawalan Pergerakan (PKP).

Katanya talian tersebut boleh digunakan usahawan untuk mengetahui lebih lanjut bantuan yang diberikan kerajaan seperti Kemudahan Bantuan Khas, Pakej Rangsangan Ekonomi Prihatin Rakyat, moratorium penangguhan pembayaran balik pinjaman peribadi anggota kepada koperasi, penangguhan pembayaran balik pembiayaan Tabung Modal Pusingan (TMP-JPK) dan lain-lain bantuan pinjaman dan insentif kerajaan.

“Keseluruhan jumlah panggilan yang diterima dari bermulanya pandemik COVID-19 sehingga 20 Julai 2020 adalah sebanyak 382,255 panggilan.

“Daripada kesemua panggilan tersebut, 348,955 panggilan adalah kepada talian Bank Rakyat, 9,061 panggilan kepada talian SME Corp, 8,023 panggilan kepada MEDAC, 7,994 panggilan kepada TEKUN, 4,128 panggilan kepada SKM, 4,069 panggilan kepada SME Bank dan 28 panggilan kepada IKM,” katanya dalam kenyataan yang dikeluarkan kementerian pada Jumaat (24 Julai 2020).

Talian Pusat Sehenti Keusahawanan boleh dihubungi ditalian 1-300-88-1020, +603-8892 3430, dan +603-8892 3429 dari jam 8 pagi hingga 6 petang.

Selain itu usahawan juga boleh menghubungi 90 talian agensi lain di bawah MEDAC seperti Bank Rakyat, SuruhanjayaKoperasi Malaysia (SKM), SME Corporation Malaysia, Institut Koperasi Malaysia, SME Bank dan TEKUN Nasional. — AlHijrah Online


JAINJ tahan 54 pengikut Syiah

JOHOR BAHRU – Jabatan Agama Islam Johor (JAINJ) hari ini menahan 54 individu yang didakwa pengikut ajaran Syiah dalam serbuan Ops Hauzah, di sini.

Mereka cuba mengaburi mata pihak berkuasa dengan menjadikan rumah inap
tiga tingkat di Taman Bukit Kempas sebagai markas ajaran sesat tersebut sejak
beberapa bulan lalu.

Pengerusi Jawatankuasa Hal Ehwal Agama Islam, Pertanian dan Pembangunan Luar Bandar, Tosrin Jarvanthi memberitahu, antara yang ditahan itu ialah 10 warga Singapura, seorang warga Indonesia dan seorang warga Yaman, manakala baki 44 orang lagi merupakan penduduk tempatan.

Tiga daripada individu terlibat pula pernah ditahan beberapa bulan
dahulu atas kesalahan sama.

Beberapa barang turut disita ketika serbuan dilakukan, antaranya kain
rentang yang menjadi elemen bukti wujudnya aktiviti Syiah, nota dan kitab
berkaitan fahaman tersebut.

“Kerajaan Negeri melalui Jabatan Agama Islam tetap berpegang terhadap larangan ajaran Syiah seperti yang diputuskan oleh Jawatankuasa Fatwa Negeri Johor pada Oktober 2014,” katanya.

Tosrin juga memberitahu, 46 daripada yang ditahan menerima surat saman
dan lapan lagi dikehendaki hadir ke JAINJ untuk disiasat.

JAINJ akan terus memantau kegiatan penganut ajaran berkenaan untuk
memastikan ianya tidak terus menular di negeri tersebut.

Kesalahan disiasat mengikut Seksyen 9 Enakmen Kesalahan Jenayah Syariah
Negeri Johor 2017, dan jika sabit kesalahan akan dikenakan denda RM3 ribu atau
penjara maksimum dua tahun atau kedua duanya.


BINCANG NIAGA: MISI TV ALHIJRAH BANTU PKS

KUALA LUMPUR: TV AlHijrah konsisten dalam membantu usahawan Industri Kecil Sederhana (IKS) memulakan langkah secara teratur setelah terjejas teruk dek tamparan wabak COVID-19 yang melanda negara sedari awal tahun 2020.

Oleh yang demikian, stesen penyiaran Islam ini telah melancarkan Program Bincang Niaga Keluarga Malaysia Siri Ketiga 2021 pada 10 Oktober yang lalu.

Selain menawarkan pelbagai pakej pengiklanan mampu milik bermula dari serendah RM5,900 sahaja, usahawan IKS juga berpeluang untuk merebut Pakej Promosi Extra yang hanya akan ditawarkan sewaktu sesi siaran langsung Bincang Niaga Keluarga Malaysia.

Rancangan siaran langsung Bincang Niaga Keluarga Malaysia ini akan disiarkan pada Rabu, 20 November, jam 4.30 petang selama satu jam siaran.

Menggunakan tema Keluarga Malaysia rancangan istimewa ini adalah kemuncak kepada kempen bantuan buat peniaga IKS yang dilaksanakan TV AlHijrah untuk tahun ini.

Rancangan yang dikendalikan oleh Ola Nordin dan Azidah Mohamad bakal menampilkan para usahawan berjaya Malaysia seperti Ahmad Iqbal Zulkifli (Iba Empire Solution) bagi membincangkan topik seperti TV vs Media Sosial.

Selain itu, figura perniagaan IKS ini turut berkongsi kisah nikmat kejayaan dalam perniagaan beliau menerusi langganan pakej pengiklanan di TV AlHijrah semenjak beberapa tahun yang lalu.

Ustaz Mohammad Yaakub Yusra juga antara penampilan khas yang akan bersama-sama penonton membincangkan tentang perniagaan dari sudut pandang agama.

Menerusi topik perbincangan Bisnes Gaya Rasulullah, beliau akan memperingatkan penonton khususnya peniaga IKS agar mengguna pakai ilmu perniagaan yang dianjurkan Islam sekaligus menjadikan Rasulullah SAW sebagai model dalam penyelesaian isu-isu keusahawanan.

Paling menarik, enam usahawan terawal yang membuat tempahan pakej pengiklanan Promo Extra menerusi rancangan ini, bakal berpeluang untuk menikmati harga pengiklanan tidak masuk akal dan luar biasa berbaloi di samping mereka turut diberikan khidmat nasihat pembangunan jenama secara percuma.

Buat semua usahawan IKS jangan ketinggalan untuk menonton Bincang Niaga Keluarga Malaysia, Rabu, 20 Oktober, tepat jam 4.30 petang dan rebutlah peluang keemasan ini.—AlHijrah Online


KABINET PERPADUAN: KALI PERTAMA MENTERI AGAMA DILANTIK SETELAH PEROLEH PERKENAN MAJLIS RAJA-RAJA

KUALA LUMPUR: Teka teki siapakah bakal menyertai saf kepimpinan dalam Jemaah Menteri Kerajaan Perpaduan yang diterajui Datuk Seri Anwar Ibrahim telah pun terjawab, Jumaat lalu.

Muka lama dan baharu dilantik bagi menggalas tanggungjawab meneruskan agenda membangunkan negara, memulihkan ekonomi, menstabilkan politik dan mengurus isu kesihatan rakyat, lebih-lebih lagi selepas negara mula beralih ke fasa endemik, daripada fasa sukar pandemik COVID-19.

Pengumuman Jemaah Menteri Kerajaan Perpaduan itu juga, buat pertama kalinya melantik seorang menteri penuh bagi urusan hal ehwal agama Islam, selepas mendapat perkenan Majlis Raja-Raja.

Pelantikan Ketua Pengarah Jabatan Kehakiman Syariah Malaysia (JKSM), Datuk Dr Mohd Na’im Mokhtar minggu lalu, dibuat mengikut Perkara 2(1)(c) Peraturan Baru Majlis Kebangsaan Bagi Hal Ehwal Agama Islam (MKI) 2022 yang diisytiharkan pada awal tahun ini.

“Seorang Menteri yang dipertanggungkan dengan tanggungjawab bagi urusan hal ehwal Islam setelah mendapat perkenan Majlis Raja-Raja daripada nama-nama yang disyorkan oleh Perdana Menteri,” menurut Perkara 2 (1) (c) Peraturan Baru Majlis Kebangsaan Bagi Hal Ehwal Agama Islam (MKI) 2022.

Ia susulan ketetapan keputusan Mesyuarat Majlis Raja-Raja Yang Ke-258 pada 9 hingga 10 Mac 2022.

Penubuhan MKI adalah hasil daripada Mesyuarat Majlis Raja-Raja Yang Ke-81 pada 17 Oktober 1968 yang menyaksikan Raja-Raja Melayu memperkenankan penubuhan sebuah badan di peringkat Persekutuan bagi menyelaraskan pengurusan hal ehwal Islam di Malaysia dalam bidang perundangan, pendidikan Islam dan pentadbiran Islam.

Jabatan Kemajuan Islam Malaysia (JAKIM) pula telah dipertanggungjawabkan sebagai sekretariat kepada MKI, dalam usaha merealisasikan hasrat-hasrat penubuhan Majlis berkenaan.

Sejak penubuhanya, peraturan MKI 1968 telah melalui siri pindaan kecil sebanyak tujuh kali iaitu pada tahun 1971, 1973, 1976, 1980, 2010, 2011 dan 2018. Namun, pada Mac 2022, Peraturan MKI yang baharu diisytiharkan, sekali gus membatalkan Peraturan MKI 1968 sebelumnya.

Sementara itu, pada 10 Julai 2018, Mesyuarat Majlis Raja-Raja Yang Ke-249 menubuhkan Jawatankuasa Tertinggi Majlis Raja-Raja Hal Ehwal Islam Peringkat Persekutuan (JKT) yang dipengerusikan bekas Ketua Setiausaha Negara (KSN), Allahyarham Tun Ahmad Sarji Abdul Hamid.

Felo Pusat Pengajian Islam Oxford, Datuk Dr. Afifi Al-Akiti pula dilantik sebagai Timbalan Pengerusinya, manakala lima tokoh Islam daripada pelbagai latar belakang, termasuk wakil dari Sabah dan Sarawak turut dilantik sebagai anggota.

Fungsi JKT adalah bagi mengkaji kedudukan pengurusan hal ehwal Islam di peringkat Persekutuan, bidang kuasa serta keberkesanan institusi-institusi Islam sedia ada termasuk institusi perundangan dan kehakiman syariah.

Pada Mesyuarat Majlis Raja-Raja Yang Ke-256 bertarikh 18 Februari 2020, laporan JKT, setebal dua jilid yang mengandungi 157 syor-syor mengenai cadangan penambahbaikan institusi-institusi Islam di peringkat Persekutuan, telah dipersembahkan.

Ia merangkumi cadangan membuat pindaan terhadap MKI khususnya dari segi struktur dan keanggotaan. -AlHijrah Online


DUA MAUT KERETA BERLANGGAR LORI LIMA TAN

BUKIT MERTAJAM:  Dua lelaki maut manakala dua lagi rakan cedera parah selepas kereta dinaiki mereka terlibat dalam kemalangan dengan sebuah lori lima tan di Jalan Song Ban Keng, Taman Sri Rambai di sini awal pagi tadi.

Pegawai Operasi Balai Bomba dan Penyelamat Bandar Perda Hirwan Hassan berkata mangsa yang meninggal dunia ialah pemandu kereta Lim Jeng Yee, 33, dan penumpang di bahagian belakang Ong Zhong Xiang, 26.

Dua lagi rakan mereka masing-masing berusia 20-an yang juga penumpang di hadapan dan belakang mengalami cedera parah.

Beliau berkata pihaknya menerima panggilan kecemasan pada 3.07 pagi dan setiba di tempat kejadian, bomba mendapati empat penumpang dalam kereta terbabit tersepit.

“Pemeriksaan awal mendapati dua daripadanya telah meninggal dunia di lokasi kejadian manakala dua lagi berjaya diselamatkan.

“Pihak bomba menggunakan peralatan khas untuk membawa keluar dua lelaki yang maut dan dua mangsa yang cedera manakala pemandu lori itu tidak mengalami sebarang kecederaan,” katanya ketika dihubungi hari ini.

Hirwan berkata kesemua mangsa berjaya dikeluarkan pada 4.10 pagi dan mereka yang maut serta cedera parah dibawa ke Hospital Bukit Mertajam untuk bedah siasat dan rawatan lanjut.–AlHijrah Online


POLIS TAHAN PENGASUH DISYAKI DERA BAYI LELAKI TUJUH BULAN

JOHOR BAHRU: Polis menahan seorang pengasuh kerana disyaki mendera seorang bayi lelaki jagaannya yang berusia tujuh bulan di sekitar Taman Universiti di sini, semalam.

Ketua Polis Daerah Johor Bahru Utara ACP Balveer Singh berkata wanita tempatan berusia 34 tahun itu ditahan di rumahnya, selepas satu laporan polis dibuat oleh ibu bayi berkenaan pada pukul 4.30 pagi, semalam.

Beliau berkata mangsa telah dibawa ke Hospital Sultanah Aminah (HSA) di sini oleh ibu bapanya untuk mendapatkan rawatan pada Khamis lepas, dan hasil pemeriksaan mendapati ada beberapa kesan lebam pada tubuh mangsa.

“Mangsa masih di bawah pemerhatian pihak HSA dan dilaporkan dalam keadaan stabil.

“Siasatan awal mendapati wanita itu menafikan telah mendera mangsa. Dia juga pernah dituduh di bawah Seksyen 31 (1) (a) Akta Kanak-kanak 2001 yang membabitkan penderaan terhadap seorang kanak-kanak lain pada 2021. Kes itu masih dalam proses perbicaraan di mahkamah,” katanya dalam kenyataan hari ini. –AlHijrah Online


PENGGUNAAN KATIL ICU COVID-19 MENCAPAI 91 PERATUS

KUALA LUMPUR: Kadar penggunaan katil Unit Rawatan Rapi (ICU) COVID-19 secara keseluruhan di Malaysia telah mencapai 91 peratus.

Ketua Pengarah Kesihatan, Tan Sri Dr Noor Hisham Abdullah berkata di Lembah Klang, angka itu telah mencapai 113 peratus.

“Bagi menampung peningkatan ini, hospital-hospital terpaksa menukar fungsi lain-lain kawasan di dalam hospital seperti wad biasa untuk dijadikan ICU sementara dengan melengkapkan katil-katil dengan peralatan perubatan tertentu.

“Walau bagaimanapun, ini juga mengurangkan peluang pesakit bukan COVID-19 untuk mendapatkan rawatan kritikal yang diperlukan,” kata Dr Noor Hisham menerusi catatan di laman Facebook rasminya.

Sebagai contoh, Hospital Sungai Buloh katanya telah menukar sebahagian daripada Jabatan Kecemasan menjadi tempat rawatan kritikal atau ICU.

“Sistem kesihatan negara menghadapi tekanan yang amat besar dan memerlukan bantuan anda untuk memutuskan rantaian jangkitan COVID-19.

“Lakukanlah kawalan pergerakan kendiri dengan kekal duduk di rumah. Sekiranya terdapat urusan penting di luar, pastikan patuh kepada SOP,” katanya.

Dr Noor Hisham juga menyeru majikan untuk memberi kebenaran kepada pekerja untuk bekerja dari rumah (BDR) dan menghadkan bilangan pekerja yang hadir ke pejabat pada satu-satu masa. — AlHijrah Online


TARIKH LIHAT ANAK BULAN SYAWAL PADA 1 MEI

KUALA LUMPUR: Tarikh melihat anak bulan Syawal ditetapkan pada petang Ahad, 1 Mei bersamaan 29 Ramadan 1443 Hijrah di 29 lokasi terpilih di seluruh negara.

Pejabat Penyimpan Mohor Besar Raja-Raja dalam kenyataan hari ini memaklumkan Majlis Raja-Raja juga bersetuju bahawa cara menetapkan tarikh Hari Raya Puasa adalah berdasarkan Rukyah dan Hisab.

Tarikh Aidilfitri akan diisytiharkan oleh Penyimpan Mohor Besar Raja-Raja pada malam itu juga melalui radio dan televisyen.

Sebanyak 29 lokasi dikenal pasti untuk melihat anak bulan Syawal iaitu Pontian Kecil, Johor; Kompleks Falak Al-Khawarizmi Tanjung Bidara, Melaka; Kompleks Baitul Hilal Telok Kemang, Negeri Sembilan; Bukit Melawati, Bukit Jugra, Balai Cerap Selangor Sabak Bernam di Selangor; Pantai Pasir Panjang Manjong di Perak; dan Pusat Falak Sheikh Tahir, Pantai Aceh, Pulau Pinang.

Lokasi lain yang turut terpilih ialah Kampung Pulau Sayak Kuala Muda, Pemandangan Indah Pulau Langkawi dan Menara Alor Setar di Kedah; Bukit Besar Kuala Terengganu, Bukit Geliga Kemaman, Pulau Perhentian Besut dan Balai Cerap KUSZA di Terengganu.

Lokasi melihat anak bulan di Kelantan pula ialah Bukit Peraksi Pasir Puteh; Bukit Kampung Tembeling, Kuala Krai, dan Menara Bangunan SEDC, Kota Bharu; manakala di Sarawak ialah Pusat Falak, Miri, Teluk Bandung, Kuching; dan Tanjung Batu, Bintulu.

Di Sabah ialah Balai Cerap Al-Biruni, Putatan dan Menara Universiti Malaysia Sabah; Kampus Antarabangsa Labuan; manakala di Pahang ialah Bukit Tanjong Batu Nenasi, Gunung Berincang dan Bukit Pelindong.

Tiga lagi lokasi ialah Menara Kuala Lumpur, Pusat Konvensyen Antarabangsa Putrajaya dan Menara Pandang Masjid Al-Hussain, Kuala Perlis.–AlHijrah Online


Brunei kuatkuasa undang-undang Islam

BANDAR SERI BEGAWAN, 4 April – Kerajaan Brunei, hari ini
memperkenalkan undang-undang Islam baharu termasuk rejam sampai mati ke atas
penzina dan pasangan yang melakukan hubungan sejenis.

Kod jenayah tegas di negara kecil yang berada di bawah
pemerintah Sultan Hassanal Bolkiah itu akhirnya dikuatkuasakan selepas
penangguhan selama beberapa tahun.

Undang-undang itu menjadikan Brunei sebagai negara pertama di Asia Tenggara dan Timur yang melaksanakan undang-undang Islam di peringkat kebangsaan menyertai kebanyakan negara Timur Tengah.

Selain itu, kes rogol dan merompak juga bakal dikenakan
hukuman mati.

Sinar Harian memetik laporan AFP menyebutkan keputusan untuk
melaksanakan hukuman tersebut turut mendapat pelbagai reaksi masyarakat
antarabangsa.

Ketika berucap sempena sambutan peristiwa Israk dan Mikraj,
Sultan Hassanal Bolkiah turut menggesa ajaran Islam diperkuat.

“Saya mahu melihat ajaran Islam menjadi lebih kuat di negara
ini,” kata beliau di pusat konvensyen berhampiran Bandar Seri Begawan.


OPERATOR KILANG MAUT TERJATUH DALAM MESIN PENGISAR

JOHOR BAHRU: Seorang operator kilang maut selepas terjatuh ke dalam sebuah mesin pengisar membuat mozek di Taman Perindustrian Nusa Cemerlang di Iskandar Puteri, dekat sini semalam.

Ketua Polis Daerah Iskandar Puteri ACP Dzulkhairi Mukhtar berkata lelaki berkenaan, Fenddy Asim, 19, meninggal dunia akibat kecederaan di kepala dan bahu.

“Ketika kejadian kira-kira 11.30 pagi, mangsa (Fenddy) sedang tunduk melakukan pembersihan pada mesin tersebut dan secara tiba-tiba mesin itu telah berputar menyebabkannya terjatuh lalu kepala dan bahunya terkena mesin.

“Seorang rakan sekerja mangsa yang menyaksikan kejadian tersebut bergegas mematikan suis mesin dan kemudian memanggil rakan sekerja lain untuk membantu mengeluarkan mangsa dari dalam mesin tersebut,” katanya dalam kenyataan hari ini.

Dzulkhairi berkata Fenddy dibawa ke klinik berhampiran pada 11.35 pagi untuk rawatan namun dia yang berlumuran darah di bahagian kepala dan telinga, disahkan meninggal dunia oleh doktor.

“Hasil siasatan awal mendapati kejadian itu tidak melibatkan sebarang kesalahan jenayah. Mayat mangsa dihantar ke Hospital Sultanah Aminah, di sini untuk ujian calitan COVID-19 dan bedah siasat,” katanya.

Beliau berkata kes berkenaan diklasifikasikan sebagai mati mengejut. – AlHijrah Online


FASA 1 PPN DITERUSKAN SEHINGGA TIGA INDIKATOR DICAPAI

KUALA LUMPUR: Kerajaan hari ini mengumumkan Fasa 1 Perintah Kawalan Pergerakan (PKP) menyeluruh dikekalkan dalam Pelan Pemulihan Negara (PPN) sehingga tiga indikator nilai ambang utama dicapai.

Menteri Kanan (Keselamatan) Datuk Seri Ismail Sabri Yaakob berkata, berdasarkan penilaian risiko yang telah dilaksanakan oleh Kementerian Kesihatan Malaysia (KKM), kerajaan akan mengekalkan lagi tempoh Fasa 1 di seluruh negara seperti yang telah diumumkan oleh Perdana Menteri Tan Sri Muhyiddin Yassin sebelum disahkan hari ini.

“Ketiga-tiga indikator nilai ambang tersebut ialah purata kes harian COVID19 menurun di bawah 4,000 kes, kadar penggunaan katil di unit rawatan rapi (ICU) pada paras sederhana serta kadar vaksinasi bagi populasi yang telah menerima dua dos lengkap mencapai 10 peratus.

“Justeru, peralihan daripada Fasa 1 ke Fasa 2 akan mengambil kira ketiga-tiga indikator itu sebelum ia diputuskan. Secara keseluruhan, PPN adalah strategi peralihan keluar dari kemelut pandemik COVID-19 yang merangkumi empat fasa melibatkan pelan peralihan fasa PKP secara berperingkat,” katanya dalam kenyataan hari ini.

Sebelum ini kerajaan mengumumkan PPN merangkumi empat fasa yang akan beralih secara berperingkat. — AlHijrah Online


ENAM MAUT, LAPAN CEDERA VAN TERBABAS DI GENTING HIGHLANDS

KUALA LUMPUR: Enam maut manakala lapan lagi cedera apabila sebuah van terbabas di Kilometer 4.8 Jalan Genting Highlands dekat Bentong, Pahang petang ini.

Pengarah Jabatan Bomba dan Penyelamat Pahang Wan Mohammad Zaidi Wan Isa berkata kemalangan tersebut berlaku pada 1.15 tengah hari semasa van yang dinaiki 14 orang itu sedang dalam perjalanan turun dari Genting Highlands sebelum terbabas dan melanggar penghadang jalan.

Kesemua mangsa yang terlibat telah dibawa ke Hospital Bentong dan Hospital Selayang,” katanya kepada Bernama hari ini.

Beliau berkata kesemua mangsa dipercayai warga tempatan dan adalah sekumpulan pelancong dari Kulim, Kedah.–AlHijrah Online


PERBUATAN BAKAR AL-QURAN JELAS TINDAKAN ISLAMOFOBIA UNTUK CETUS KEBENCIAN – PM ANWAR

NEW YORK: Perbuatan membakar al-Quran, yang berlaku di beberapa negara, adalah tindakan Islamofobia yang jelas bertujuan untuk mencetuskan kebencian, kata Perdana Menteri Datuk Seri Anwar Ibrahim.

Beliau berkata tindakan tidak mengendahkan provokasi terang-terangan terhadap sesuatu agama adalah tidak bertanggungjawab dan menghantar mesej berbahaya kepada kemanusiaan.

Dalam Kenyataan Negara yang disampaikan pada Perhimpunan Agung Pertubuhan Bangsa-Bangsa Bersatu (UNGA) ke-78 di ibu pejabat PBB, Anwar berkata Malaysia bimbang dengan kemunculan “bentuk perkauman baharu” yang dicirikan oleh xenofobia, pemprofilan negatif dan stereotaip umat Islam.

“Ini dimanifestasikan dalam trend kebencian yang membimbangkan, sikap tidak bertoleransi, dan tindakan keganasan terhadap umat Islam dan kesucian mereka,” kata beliau.

Malaysia, katanya terkejut dengan pengesahan perbuatan ini di bawah pembelaan hak asasi manusia yang lemah.

Berbaju Melayu biru muda lengkap dengan samping bertenun benang emas, Perdana Menteri berkata dunia perlu menerapkan nilai penerimaan, toleransi dan saling menghormati, serta menggalakkan persefahaman dan kerjasama antara budaya, peradaban dan agama.

Pada masa yang sama, Anwar berkata setiap orang perlu menyatukan kepercayaan mereka bagi tujuan yang sama untuk menggalakkan persefahaman dalam kalangan rakyat dan mengukuhkan keamanan serta keharmonian dalam kalangan negara.

“Ini memang suatu yang sukar namun itulah sebabnya kita berada di sini. Apa yang kita perlukan ialah kepercayaan dan keyakinan untuk menjadikan dunia tempat yang lebih baik, kemahuan untuk bekerjasama di atas platform konsensus dan perpaduan,” kata beliau.

Selepas mesyuarat dua hala di sini pada Rabu, Anwar dan Presiden Turkiye Recep Tayyip Erdogan mengutuk sekeras-kerasnya pembakaran al-Quran dan wacana populis baru-baru ini yang menghasut supaya membenci Islam.

Dalam satu kenyataan bersama, kedua-dua pemimpin turut melahirkan kebimbangan terhadap kemunculan “bentuk perkauman baharu” yang dicirikan oleh xenofobia, pemprofilan negatif dan stereotaip terhadap umat Islam.–AlHijrah Online


SEORANG LELAKI DITAHAN MUAT NAIK HANTARAN BERBAUR HASUTAN

KUALA LUMPUR: Seorang lelaki ditahan kerana disyaki memuat naik hantaran berunsur hasutan di media sosial.

Setiausaha Polis Malaysia Polis Diraja Malaysia (PDRM) Datuk Noorsiah Mohd Saaduddin berkata lelaki berusia 51 tahun itu yang menggunakan nama @Cheartstudi dalam akaun Tik Toknya ditahan di sekitar Kuala Muda, Kedah, Sabtu lepas.

“Suspek disyaki telah memuat naik hantaran berkecenderungan menghasut bagi mendatangkan penghinaan atau membangkitkan perasaan tidak setia terhadap pentadbiran keadilan di Malaysia,” katanya dalam kenyataan hari ini.

Beliau berkata suspek direman tiga hari sehingga 23 Mei di bawah Seksyen 117 Kanun Tatacara Jenayah dan kes disiasat Unit Siasatan Jenayah Terkelas (USJT), Jabatan Siasatan Jenayah(JSJ) Bukit Aman di bawah Seksyen 4(1) Akta Hasutan 1948 dan Seksyen 233 Akta Komunikasi dan Multimedia1998.

Noorsiah mengingatkan orang ramai agar menghormati institusi kehakiman negara yang dirangka kewujudannya berpandukan Perlembagaan Persekutuan untuk menegakkan keadilan berlandaskan undang-undang.

“Mana-mana individu atau pihak yang didapati dengan sengaja mengeluarkan sebarang kenyataan bagi maksud menghina atau memperlekeh sistem perundangan Malaysia akan diambil tindakan tegas,” katanya.–AlHijrah Online


JAMEK FM STESEN RADIO PERTAMA DI MALAYSIA BERPUSAT DARI MASJID

KUALA LUMPUR: Jamek FM kendalian Masjid Jamek Sultan Abdul Samad, Kuala Lumpur menjadi stesen radio pertama di negara ini yang berpusat di masjid.

Berkonsepkan ‘Santai Tapi Sampai’, platform dakwah itu merupakan medium alternatif inovasi dakwah norma baharu di bawah Pelan Pengimarahan Masjid-Masjid Wilayah Persekutuan 2020 hingga 2024.

Ikuti laporan Berita Alhijrah siaran 18 November 2020. — AlHijrah Online


BAYI LELAKI MENINGGAL DUNIA DI RUMAH PENGASUH

KUALA LUMPUR: Seorang bayi lelaki berusia empat bulan meninggal dunia semasa dalam jagaan pengasuhnya di sebuah kondominium di Taman Cempaka, Ampang, petang semalam.

Ketua Polis Daerah Ampang Jaya ACP Mohamad Farouk Eshak berkata ketika kejadian, ibu bapa bayi berkenaan sedang bekerja.

Beliau berkata berdasarkan keterangan awal daripada pengasuh yang merupakan wanita warga Indonesia berusia 26 tahun, bayi berkenaan dalam keadaan sesak nafas kerana kain lampin dalam buaian berada di muka bayi itu.

“Bayi berkenaan dibawa ke sebuah klinik di Pandan Indah, di sini sebelum dihantar ke Hospital Ampang.

“Semasa tiba di hospital berkenaan, bayi itu didapati sudah tidak bernyawa dan bantuan kecemasan diberikan tetapi bayi itu menunjukkan tanda-tanda kematian yang sudah lama,” katanya ketika dihubungi hari ini.

Beliau berkata bayi itu kemudian disahkan meninggal dunia pada kira-kira 6.35 petang.

Mohamad Farouk berkata punca kematian bayi itu sedang disiasat dan pengasuh berkenaan ditahan pada 10.30 malam tadi di Hospital Ampang.

Beliau berkata pihaknya akan mendapatkan permohonan reman wanita tersebut pagi ini bagi membantu siasatan mengikut Seksyen 31(1)(a) Akta Kanak-Kanak 2001.

Katanya wanita itu tidak mempunyai sebarang rekod jenayah dan bedah siasat ke atas mayat bayi itu akan dilakukan pagi ini di Hospital Ampang.

Sehubungan itu Mohamad Farouk menasihatkan orang ramai supaya tidak terlibat dalam sebarang perbuatan penganiayaan, pengabaian, pembuangan atau pendedahan ke atas kanak-kanak. –AlHijrah Online


PILIH BAJET, BUKAN MANIFESTO ‘BULAN DAN BINTANG’ – ISMAIL SABRI

TASEK GELUGOR: Datuk Seri Ismail Sabri Yaakob berkata segala intipati di dalam Bajet 2023 yang dibentang di Parlimen adalah ‘janji’ yang akan dan mampu dilaksana dari segi kewangan, berbeza dengan manifesto.

Perdana Menteri berkata bajet tidak boleh ‘ditipu’ dan semua yang dijanjikan telah dikaji secara teliti sebelum dibentang di hadapan Ahli Parlimen dan rakyat Malaysia.

“Manifesto ini macam-macam boleh, langit dan bintang semua dia janji, kalau boleh bulan tu nak dibawa jatuh ke riba, tetapi cukuplah sekali terkena, jangan kita lupa dahulu macam-macam janji dalam manifesto mereka.

“Tetapi bila kita bentang bajet, duit dah tersedia, ini bezanya. Kita bukan janji kosong, duit dah ada, kita dah bincang dari segi kewangan, mencukupi atau tidak…kita dah siap sedia kewangan cuma tunggu kelulusan, ini beza bajet dan manifesto,” kata beliau.

Ismail Sabri berkata demikian sebelum merasmikan Program Pemantapan Komuniti Bandar Keluarga Malaysia di sini, hari ini yang turut dihadiri Menteri Perumahan dan Kerajaan Tempatan Datuk Seri Reezal Merican Naina Merican, Menteri Pengajian Tinggi Datuk Seri Dr Noraini Ahmad dan Menteri Pembangunan Luar Bandar Datuk Seri Mahdzir Khalid.

Program berkenaan dihadiri kira-kira 3,000 penduduk setempat.

Ismail Sabri bagaimanapun mengakui walaupun bajet itu telah dibentang di Parlimen, ia masih ‘tergantung’ dan menunggu kelulusan Ahli Parlimen.

“Jadi tergantung, kita boleh selesaikan masalah tergantung ini, kuasa di tangan tuan-tuan dan puan-puan, pastikan lepas PRU15, perdana menteri yang sama, kabinet yang baharu dibentuk di bawah saya…insya-Allah bajet yang kita luluskan akan dibentang semula dan diluluskan dalam kerajaan baharu yang akan dibentuk nanti,” kata beliau.

Bajet 2023 berjumlah RM372.3 bilion dibentang Menteri Kewangan Tengku Datuk Seri Zafrul Tengku Abdul Aziz pada 7 Okt lepas, sebelum Parlimen dibubarkan tiga hari kemudian.

Mengenai Bajet 2023, Ismail Sabri berkata antara lain kerajaan memperuntukkan sebanyak RM7.8 bilion untuk pemberian bantuan tunai yang akan memanfaatkan seramai 8.7 juta penerima, iaitu jumlah peruntukan dan penerima terbesar dalam sejarah.

“Kita jaga kepentingan rakyat. Selaku menteri yang lama dalam Barisan Nasional, tanggungjawab kita jelas iaitu untuk memperkasakan dan membela kepentingan rakyat di akar umbi ini,” kata beliau.

Sementara itu, mengenai Program Kemampanan Komuniti Bandar (PKKB), Ismail Sabri berkata ia diperkenalkan kerajaan dalam usaha mengimbangi kesan pembangunan pesat dan komuniti bandar selain bagi meningkatkan kesejahteraan sosial dan memperkukuhkan keharmonian dalam komuniti.

“Pelaksanaan PKKB dibuat setelah mengambil kira kepentingan semua lapisan dan menjalinkan kerjasama strategik dengan pelbagai pihak termasuk Pihak Berkuasa Tempatan dan Badan-Badan Bukan Kerajaan (NGO),” kata beliau.

Perdana Menteri berkata kerajaan juga telah memperuntukan sebanyak RM2.25 juta bagi pelaksanaan PKKB di Semenanjung Malaysia dan akan diperluaskan ke Sabah dan Sarawak.–AlHijrah Online


MASJID, GEREJA, KUIL TEMPAT SAMBUTAN 2022 DOAKAN KESEJAHTERAAN MALAYSIA

KUALA LUMPUR: Masyarakat Malaysia berbilang agama menyambut tahun baru 2022 dengan mendoakan kesejahteraan negara serta menghormati mangsa banjir yang melanda beberapa negeri baru-baru ini.

Hal ini berikutan pengumuman Perdana Menteri, Datuk Seri Ismail Sabri Yaakob yang menyarankan agar sambutan tahun baru kali ini dibatalkan sebaliknya diganti dengan solat hajat dan doa selamat sebagai menghormati dan bersimpati dengan mangsa banjir.

Masyarakat Islam melakukan solat hajat selepas solat Maghrib di masjid terpilih di seluruh negara sementara masyarakat bukan Islam turut melakukan upacara berdoa di rumah ibadat masing-masing.

Di Putrajaya, Perdana Menteri menyertai lebih 500 jemaah di Masjid Putra untuk bersolat hajat dan berzikir bagi mendoakan kesejahteraan negara sempena tahun baru 2022.

Beliau tiba di Masjid Putra kira-kira 7.15 malam diiringi Menteri di Jabatan Perdana Menteri (Hal Ehwal Agama) Idris Ahmad untuk menunaikan solat Maghrib diimamkan oleh Imam Besar Masjid Putra Salahuddin Ghozali diikuti solat hajat.

Ia disusuli bacaan zikir istighasah (memohon pertolongan) dan zikir munajat yang dipimpin selebriti Munif Ahmad dan bacaan doa Buatmu Malaysia oleh Ketua Pegawai Eksekutif Yadim Tuan Kamarul Arief Tuan Soh.

Turut serta ialah Ketua Setiausaha Negara Tan Sri Mohd Zuki Ali, Ketua Pengarah Perkhidmatan Awam Tan Sri Mohd Khairul Adib Abd Rahman dan Ketua Polis Negara Tan Sri Acryl Sani Abdullah Sani.

Di ibu negara, Gereja St. Mary’s Cathedral melakukan upacara sembahyang tahun baharu kali ini secara dalam talian berikutan penularan COVID-19 selain memudahkan penyertaan penganut agama Kristian seluruh negara.

Pegawai Tadbir gereja tersebut, Wong Yoke Ling berkata upacara tersebut dibuat di platform Zoom, bermula 11.30 malam semalam.

“Upacara tersebut diketuai oleh Dekan (Dean of St Mary’s Cathedral) Rev Dr Andrew Cheah,” katanya ketika dihubungi Bernama, semalam.

Selain itu, Gurdwara Sahib di ibu negara turut mengadakan upacara sembahyang menyambut tahun baharu bermula 6 petang hingga 12 malam semalam dengan mematuhi prosedur operasi standard (SOP) COVID-19 dan dipantau Jabatan Sukarelawan Malaysia (RELA).

Setiausahanya, Harpal Singh berkata pihaknya tidak dapat menjalankan upacara tersebut secara dalam talian berikutan kekangan tertentu di pusat ibadah itu.

“Upacara sembahyang ini adalah doa kesyukuran berakhirnya 2021 dan menyambut tahun baharu esok sekali gus mendoakan kesejahteraan semua rakyat negara diberi kesihatan yang baik. Doa ini untuk semua tanpa mengira agama penduduk Malaysia,” katanya. –AlHijrah Online


BANTUAN KEWANGAN KHAS AIDILFITRI BERJUMLAH RM500

PUTRAJAYA: Bantuan Khas Kewangan Aidilfitri sebanyak RM500 akan diberikan kerajaan kepada semua penjawat awam Gred 56 dan ke bawah termasuk kakitangan Contract of Service, Contract For Service, pegawai sambilan harian serta lantikan di bawah inisiatif MySTEP atau Short-term Employment Programme.

Pejabat Perdana Menteri dalam satu kenyataan hari ini memaklumkan, pesara kerajaan akan turut menerima bantuan khas tersebut berjumlah RM250.

“Pemberian ini adalah bagi menghargai jasa dan pengorbanan penjawat awam dalam menggalas tanggungjawab menyampaikan perkhidmatan kepada rakyat terutamanya semasa negara mengharungi tempoh yang penuh mencabar ini.

“Pembayaran bagi bantuan khas ini akan dibuat bersama dengan pembayaran gaji bulan Mei iaitu pada 6 Mei 2021,” kata kenyataan Pejabat Perdana Menteri.

Bantuan kewangan tersebut dimaklumkan akan memanfaatkan lebih 2 juta penjawat awam dan pesara.

Menurut Pejabat Perdana Menteri, bantuan tersebut diumum lebih awal berbanding tahun sebelum ini atas keprihatinan kerajaan dalam membantu penjawat awam dan pesara membuat persiapan awal menjelang Hari Raya Aidilfitri.

Bantuan tersebut diharap kerajaan akan dapat meringankan beban kewangan penjawat awam dan pesara serta dijadikan sebagai pemangkin kepada mereka untuk terus berkhidmat dengan penuh dedikasi. — AlHijrah Online


Kerajaan mungkin hapus dasar penetapan harga siling RON95

PUTRAJAYA – Dasar penetapan harga siling minyak RON95 mungkin
dihapuskan dan digantikan dengan kaedah subsidi petrol bersasar selepas
data penerima Skim Bantuan Sara Hidup (BSH) dikemaskini.

Menteri Perdagangan Dalam Negeri dan Hal Ehwal Pengguna, Datuk Seri
Saifuddin Nasution Ismail berkata, perkara itu masih dalam pertimbangan,
 sama ada mengekalkan harga harga minyak pada paras RM2.08 seliter atau
pemberian subsidi bersasar.

“Kita ada dua pilihan. Kabinet masih belum membuat keputusan tentang perkara ini. Kita juga perlu membuat keputusan sama ada subsidi bersasar bagi minyak RON95 akan ditentukan  pada harga siling atau sistem apungan harga,” katanya pada Program Dialog Bersama Media di sini.

Saifuddin berkata, kementerian turut merancang untuk menggunakan data BSH bagi menentukan jumlah penerima yang layak mendapat subsidi dan sedang menanti maklumat daripada pihak Sekretariat BSH sebelum perkara itu dapat dilaksanakan.

“Isu mengenai kaedah untuk memasukkan duit kepada penerima ialah 10 peratus daripada individu dalam pangkalan data kementerian tidak mempunyai akaun bank,” jelasnya.

Ujar beliau,  kementerian telah mengadakan sesi libat urus dengan beberapa bank bagi  membantu individu yang tidak mempunyai akaun bank terutama golongan yang  tinggal jauh di pedalaman.

“Jika Kabinet setuju dengan kaedah ini, kami akan mula mengagihkan
dana kepada penerima pada setiap hujung bulan. Kami berhasrat untuk
menggunakan kaedah ini berbanding kaedah lain yang dicadangkan,”
jelasnya.

Tambah Saifuddin, jika kaedah itu berjaya, kementerian
akan memperluaskan lagi kepada bahan keperluan lain termasuk minyak
masak dan tepung.

“Penjimatan yang kita perolehi daripada kaedah ini lebih berkesan yang membolehkan lebih ramai rakyat Malaysia menikmati subsidi petrol terutama golongan pertengahan M40. Ini adalah pelan jangka panjang,” ujar beliau.

Ketika ditanya bila perkara  itu akan dilaksanakan, beliau berkata, pihaknya hanya menanti pangkalan data BSH dikemaskini yang akan siap dalam tempoh terdekat.

“Kami sedang mengemaskini data yang kini di peringkat akhir. Kami ingin  memastikan data ini ada kredibiliti, mereka yang layak mesti dimasukkan  dan mereka yang tidak layak dikeluarkan,” katanya.

Untuk rekod ketika ini terdapat seramai 4.1 juta penerima BSH. – SINAR HARIAN


ANAK BEKAS MENTERI AGAMA MENINGGAL DUNIA

KUALA LUMPUR: Anak kepada bekas Menteri di Jabatan Perdana Menteri (Hal Ehwal Agama) Datuk Dr Zulkifli Mohamad al-Bakri, meninggal dunia pada jam 5.22 pagi tadi.

Menerusi hantaran di Facebook beliau, jenazah anaknya Hammad Zulkifli yang berusia 22 tahun akan disolatkan di Kompleks Islam Tuanku Muhriz Universiti Islam Malaysia (USIM), Nilai, Negeri Sembilan, pada pagi ini.

“Dengan penuh redha dan sabar, saya maklumkan pemergian anakanda Hammad bin Zulkifli (Hammad anak kepada ibunya Shereen) pada jam 5.22 pagi tadi.

“Air mata deras mengalir menyaksikan sendiri Hammad menghembuskan nafas terakhir di sisi Abah. Abah sekeluarga sejujurnya amat sedih atas perpisahan ini,” katanya dalam hantaran di Facebook, hari ini.

Zulkifli turut berterima kasih kepada semua yang membantu menguruskan Hammad dari awal hingga urusan ke liang lahad serta memohon maaf atas kesilapan dan kesalahan sepanjang hidup anaknya.–AlHijrah Online


SHAHMI JUARA AKADEMI SILAT PENDEKAR MUDA

Pendekar Muda Shahmi

SHAH ALAM, 1 Jun : Shahmi diumumkan sebagai juara rancangan realiti silat TV AlHijrah, Akademi Silat Pendekar Muda yang berlangsung di Stadium Panasonic, Seksyen 21 Shah Alam.

Shahmi membawa pulang hadiah lumayan iaitu wang tunai RM100,000. Manakala naib juara Pendekar Muda Muhammad Adib Jamaluddin beserta 8 pendekar lain menerima hadiah berupa pakej umrah dari pihak penaja.

Akademi Silat Pendekar Muda adalah sebuah program realiti kerjasama TV AlHijrah dan Kementerian Belia Sukan serta Pertubuhan Daie Muda bagi mencungkil bakat kemahiran remaja seluruh negara dalam seni persilatan.


MANGSA BANJIR DI KELANTAN MENINGKAT, TERENGGANU SEMAKIN PULIH

KUALA LUMPUR: Jumlah mangsa banjir di Kelantan terus meningkat kepada 13,764 orang melibatkan 5,000 keluarga, manakala di Terengganu bilangan mangsa menurun kepada 1,856 orang setakat pagi ini.

Di KELANTAN, jumlah mangsa di dua daerah iaitu Pasir Mas dan Tumpat meningkat, masing-masing kepada 9,373 mangsa di 29 pusat pemindahan sementara (PPS) dan 2,290 orang di tujuh PPS.

Di Pasir Puteh, jumlah mangsa kekal 826 orang (219 keluarga) di lapan PPS; Tanah Merah pula mencatat jumlah 321 mangsa (97 keluarga) di tujuh PPS manakala di Machang seramai 140 mangsa (38 keluarga) kekal di tiga PPS.

Jumlah mangsa di Kota Bharu dan Kuala Krai pula mencatat penurunan, masing-masing kepada 146 mangsa (37 keluarga) di dua PPS dan 263 orang (65 keluarga) di lima PPS.

Menurut laman sesawang ebanjir.kelantan.gov.my, paras Sungai Golok di Rantau Panjang, Pasir Mas susut kepada 10.32 meter daripada 10.39 meter yang melepasi paras bahaya sembilan meter.

Sungai Golok di Kuala Jambu, Tumpat yang melepasi paras bahaya 2.50 meter pula kekal 3.29 meter, manakala hanya sebuah sungai melepasi paras berjaga-jaga iaitu Sungai Kelantan di Jambatan Guilemard, Kuala Krai pada bacaan 12.30 meter (berjaga-jaga 12 meter).

Di TERENGGANU, situasi banjir semakin pulih apabila jumlah mangsa banjir terus berkurangan kepada 1,856 orang daripada 498 keluarga di 34 PPS berbanding 2,254 orang (613 keluarga) di 50 PPS malam tadi.

Di Besut, jumlah mangsa berkurangan kepada 289 orang (77 keluarga) di lapan PPS, manakala di Hulu Terengganu menurun kepada 137 orang (35 keluarga) di empat PPS.

Hanya di Kuala Nerus, Kuala Terengganu dan Setiu jumlah mangsa terus meningkat masing-masing kepada 494 orang (144 keluarga) di enam PPS; 371 orang (94 keluarga) di sebuah PPS, dan 324 orang (91 keluarga) di 10 PPS.

Di Dungun, jumlah mangsa kekal 207 orang (50 keluarga) di empat PPS dan 34 mangsa daripada tujuh keluarga di sebuah PPS di Marang

Menurut Jabatan Pengairan dan Saliran (JPS), hanya Sungai Dungun di Jambatan Jerangau mengatasi paras bahaya pagi ini iaitu setinggi 13.11 meter melebihi paras bahaya 12.50m.

Di JOHOR, jumlah mangsa banjir di Batu Pahat kekal 52 orang daripada 13 keluarga setakat pagi ini yang ditempatkan di satu PPS.

Cuaca di ketiga-tiga negeri itu dilaporkan cerah. — BERNAMA


PENCARI MADU MAUT TERSANGKUT POKOK TUALANG

KOTA BHARU: Seorang pencari madu lebah ditemukan maut selepas dipercayai tersangkut di atas pokok tualang setinggi kira-kira 24 meter di Kampung Chabang Tungkak, Pasir Puteh, tengah hari semalam.

Pengarah Jabatan Bomba dan Penyelamat Malaysia (JBPM) Kelantan, Zainal Madasin berkata 16 anggota dari Balai Bomba dan Penyelamat Pasir Puteh dan Machang bergegas ke lokasi kejadian sebaik sahaja pihaknya menerima panggilan kecemasan pada pukul 1.09 tengah hari.

Beliau berkata sebaik tiba, lelaki berusia 62 tahun itu didapati tidak sedarkan diri di atas pokok berkenaan.

“Lelaki itu berjaya dibawa turun pada pukul 7.20 malam tadi dan disahkan meninggal dunia oleh pihak Kementerian Kesihatan,” katanya dalam kenyataan malam tadi.

Zainal berkata mayat diserahkan kepada pihak polis pada pukul 8.12 malam untuk siasatan lanjut. — AlHijrah Online


PBB kutuk serangan ke atas lapangan terbang di Libya

TRIPOLI, 9 April – Pertubuhan
Bangsa-Bangsa Bersatu (PBB) mengutuk serangan udara yang menyasarkan
satu-satunya lapangan terbang yang masih beroperasi di Libya, semalam.

Kesemua penerbangan di Lapangan
Terbang Antarabangsa Mitiga terletak di Tripoli terpaksa ditangguhkan,
sementara penumpang dipindahkan ke kawasan selamat.

Wakil PBB ke Libya Ghassan Salame
berkata, serangan udara yang didalangi penyokong pemimpin Tentera Kebangsaan
Libya (LNA) Jeneral Khalifa Haftar itu, melanggar undang-undang kemanusiaan
yang melarang serangan ke atas infrastruktur awam.

Sementara itu, jurucakap LNA
dipetik sebagai berkata, hanya pesawat MiG yang berada di lapangan terbang
terbabit menjadi sasaran serangan.

Setakat ini, tiada laporan kematian
diterima ekoran serangan terbabit.

Dalam pada itu, Perdana Menteri
Fayez al-Serraj menuduh Jeneral Haftar cuba melancarkan rampasan kuasa terhadap
Kerajaan Kebangsaan (GNA) dan menawan Tripoli.

Kementerian Kesihatan Libya pula
memaklumkan sekurang-kurangnya 25 orang terbunuh manakala 80 lagi cedera sejak
pertempuran minggu lalu.

Libya mula dibelenggu pertempuran
ganas, kemelut politik dan perebutan kuasa sejak kematian Muammar Gaddafi pada
2011. – Sinar Harian


Polis langgar larangan merokok bakal berdepan tindakan

JOHOR BAHRU – Tindakan sewajarnya akan diambil ke atas anggota atau pegawai polis yang didapati melanggar peraturan larangan merokok di premis makanan yang mana video melakukan perbuatan itu telah tular di dalam laman media sosial.

Ketua Polis Negara, Tan Sri Mohamad Fuzi Harun berkata, berikutan itu, pihaknya akan menjalankan siasatan lanjut  berhubung perkara tersebut.

Menurutnya, pihaknya juga telah memaklumkan perkara itu kepada pengarah Jabatan Integriti dan Pematuhan Standart (JIPS) untuk diambil tindakan bagi mengenal pasti anggota atau pegawai yang terlibat.

“Ini disebabkan mereka memakai pakaian uniform dan kerajaan pula telah menguatkuasakan larangan merokok, maka tanda larangan merokok itu perlu dipatuhi semua pihak termasuk pegawai dan anggota polis juga.

“Perbuatan ini amat tidak beretika sama sekali kerana mereka telah melanggar tindakan yang tidak boleh dilakukan di tempat terbuka pada masa ini.

“Di Semenanjung, larangan ini telah dikuatkuasakan, tetapi di Sabah dan Sarawak on hold (ditahan). Kalau mereka (anggota atau pegawai polis) yang terlibat itu di Semenanjung, maka tindakan sewajarnya akan diambil,” katanya.

Beliau berkata demikian ketika diminta mengulas tentang video tersebut selepas menghadiri mesyuarat di Ibu Pejabat Polis Kontinjen (IPK) Johor.

Video berdurasi lapan saat itu memaparkan seorang anggota polis  memegang rokok ketika berada di premis makanan yang merupakan kawasan larangan merokok.

Dipercayai video itu diambil di kawasan premis makanan di Semenanjung Malaysia kerana jelas terdapat tanda larangan merokok. – Sinar Harian


Pakar tolak cadangan Adib ditarik

SHAH ALAM – Pakar Bedah Forensik Hospital Kuala Lumpur (HKL), Dr  Ahmad Hafizam Hasmi menolak cadangan peguam bahawa, anggota bomba, Muhammad Adib Mohd Kassim ditarik keluar daripada van Unit Bantuan Perkhidmatan Kecemasan (EMRS) Ketikal bertugas dalam insiden rusuhan Kuil Sri Maha Mariamman, November lalu.

Menurutnya, berdasarkan durasi rakaman video yang dikemukakan di Mahkamah Koroner, tempoh masa yang memfokuskan ke bawah (jalan raya) itu adalah singkat untuk anggota bomba itu diserang.

“Dari saat ke-28 hingga rakaman tamat,  kira-kira 18 saat, iaitu satu masa singkat pelbagai perkara boleh berlaku,” katanya dalam pemeriksaan balas oleh peguam Kementerian Perumahan dan Kerajaan Tempatan (KPKT), Syazlin Mansor.

Beliau  berkata, kebarangkalian yang paling hampir diputuskan berdasarkan corak kecederaan mangsa yang diperolehi sewaktu pemeriksaan bedah siasat dan klinikal.

“Teori tersebut berdasarkan corak kecederaan pada tubuh si mati, bukannya ketika mangsa berada dalam EMRS.

“Si mati mendapat kecederaan selepas keluar dari van EMRS itu,” katanya  pada hari ke 19 prosiding Inkues Kematian Muhammad Adib hari ini.

Ahmad Hafizam berkata, sekiranya mangsa ditarik, pelaku perlu mencengkam sebarang anggota badan Muhammad Adib yang boleh dipegang.

“Pemeriksaan klinikal dan bedah siasat mendapati tiada tanda cedera lebam yang berpadanan dengan kesan cengkaman.

“Sekiranya kekasaran dilakukan dari arah belakang, dia masih boleh mempertahankan diri dengan mengambil kira badannya yang tegap dan seorang anggota bomba  terlatih,” katanya. – SINAR HARIAN


KEYAKINAN BERTERUSAN KEPADA TABUNG HAJI

KUALA LUMPUR: TABUNG Haji (TH) terus kukuh dengan prestasi dan kedudukan kewangan yang semakin baik bagi suku ketiga tahun ini.

Peningkatan itu dipacu oleh strategi pelaburan yang mampan serta langkah pengurusan kos secara berhemah.

Dari segi kedudukan kewangan, TH kini mempunyai lebihan aset berbanding liabiliti sebanyak RM2.3 bilion dengan pendapatan sebanyak RM2.1 bilion dan keuntungan RM1.3 bilion.

Pendapatan TH dijana daripada pelaburan aset pendapatan tetap sebanyak RM1.1 bilion, pelaburan hartanah (RM0.4 bilion), pelaburan ekuiti (RM0.3 bilion) dan instrumen pasaran wang Islam (RM0.3 bilion).

Ekoran daripada itu, institusi kewangan Islam itu kini mendapat kepercayaan dan sokongan yang kekal utuh daripada pendeposit.

Bagi tempoh Januari sehingga September 2019, lebih 260,000 akaun simpanan baharu telah dibuka dengan jumlah keseluruhan pendeposit meningkat kepada 9.44 juta menjadikan jumlah deposit keseluruhan ialah RM70 bilion.

Jika diimbas semula sejarah kewujudan TH, tiada institusi kewangan Islam untuk umat Islam di Malaysia yang mengumpul wang bagi menanggung kos perbelanjaan menunaikan haji.Tujuan haji

Walaupun ketika itu sudah wujud beberapa bank di Malaysia, umat Islam enggan menabung dengan perbankan konvensional untuk tujuan mengerjakan ibadat haji.

Ini kerana mereka mahu memastikan tabungan mereka bebas daripada sebarang unsur riba agar haji yang diperoleh nanti adalah haji mabrur.

Mereka menggunakan pelbagai kaedah tradisional untuk menyimpan wang malah ada yang menjual ternakan dan harta benda bagi mencukupkan perbelanjaan ke Tanah Suci.

Idea bagi penubuhan Perbadanan Wang Simpanan Bakal-Bakal Haji (PWSBH) tercetus hasil cadangan tokoh ekonomi Melayu terkenal iaitu Profesor Diraja Ungku Abdul Aziz Ungku Abdul Hamid pada Disember 1959 kepada kerajaan Persekutuan Tanah Melayu.

Timbalan Perdana Menteri, Tun Abdul Razak Hussein merasmikan pembukaan bangunan Tabung Haji di Jalan Ipoh, Kuala Lumpur pada 2 September 1968.

Langkah pertama ke arah itu diambil dengan penubuhan PWSBH di bawah Undang-undang No 34, 1962 pada tahun 1963. Perbadanan itu terletak di bawah bidang kuasa Kementerian Pembangunan Luar Bandar.

Mulai 30 September 1963, PWSBH melakar sejarah dengan membuka kaunter menerima tabungan daripada bakal haji.

Sejak itu, umat Islam Malaysia mula dididik untuk membuat tabungan sejak awal usia untuk membuat tabungan dengan organisasi patuh syariah sebagai persiapan menunaikan haji.

Ketika mula beroperasi pada 1963, seramai 1,281 bakal haji telah membuka akaun mereka dengan jumlah tabungan sebanyak RM46,610.

Tujuan utama mereka adalah semata-mata untuk memastikan simpanan mereka selamat dan bebas daripada riba untuk membolehkan mereka melengkapkan rukun Islam yang kelima itu.

Pada masa itu, tiada sama sekali niat untuk meraih bonus atau dividen hasil daripada simpanan dengan TH.

Keyakinan yang dipamerkan para bakal haji itu menjadi pendorong kepada PWSBH untuk terus menambah baik perkhidmatan demi memenuhi salah satu fardu kifayah. Pada tahun 1969, bagi memantapkan lagi peranannya dan memudahkan penyelarasan aktiviti penabungan serta pengurusan haji yang semakin berkembang, PWSBH digabungkan dengan Pejabat Urusan Hal Ehwal Haji yang telah ditubuhkan dalam tahun 1951 dan beroperasi di Pulau Pinang.

Badan yang digabungkan itu dinamakan Lembaga Urusan dan Tabung Haji (LUTH) yang kemudiannya ditukar kepada Lembaga Tabung Haji pada 1995 atau dikenali dengan singkatannya Tabung Haji atau TH sehingga kini.

Dengan penubuhan TH, urusan ibadat haji umat Islam menjadi lebih mudah dan teratur malah, bagi mereka yang pertama kali ke Tanah Suci mereka tidak perlu bimbang kerana TH mengurus semua keperluan mereka.

Antara keperluan itu termasuk urusan berkaitan pasport, visa haji, pengangkutan, penginapan di Makkah, Madinah, Mina dan Arafah serta penjagaan kesihatan dan bimbingan ibadat haji.

TH ditadbir berdasarkan kepada Akta Tabung Haji 1995 (Akta 535) dan perintis dalam institusi kewangan Islam bagi memudahkan umat Islam menyimpan untuk tujuan mengerjakan haji.

SistematikInstitusi kewangan itu diberi tanggungjawab oleh kerajaan untuk mengurus pelbagai kemudahan demi kebajikan jemaah haji negara secara komprehensif dan sistematik.

Antaranya ialah pengurusan simpanan (deposit) yang terbaik serta halal, selain aktiviti pelaburan bagi tujuan memberi nilai tambah kepada pengurusan haji dan pembayaran hibah kepada para pendeposit.

TH mencatatkan prestasi kewangan lebih baik pada tahun 2017 berbanding 2016, dengan pendapatan kasar meningkat sebanyak RM1.1 bilion atau 31 peratus kepada hampir RM4.5 bilion, berbanding tahun kewangan 2016 sebanyak RM3.4 bilion.

Setiap tahun juga TH mengumumkan agihan hibah atau bonus kepada pendeposit dan pada tahun 2017, agihan hibah kepada pendeposit sebanyak 4.50 peratus dan tambahan hibah haji 1.75 peratus kepada yang belum menunaikan haji bagi tahun kewangan 2017 melibatkan pembayaran berjumlah RM2.7 bilion.

Selain pengurusan haji dan simpanan, pelaburan juga merupakan satu aktiviti TH. Simpanan pendeposit dilaburkan dalam aktiviti pelaburan dan instrumen patuh syariah bagi menjana pulangan yang kompetitif.

Antara pelaburan TH ialah di Indonesia dalam sektor perladangan, dan di United Kingdom serta Australia dalam sektor kewangan Islam, teknologi maklumat, minyak dan gas, perkhidmatan dan pembinaan.

Di Malaysia, TH memiliki beberapa bangunan komersial di sekitar Lembah Klang. Selain bangunan ibu pejabat di Menara TH Tun Razak, terdapat juga Menara TH Platinum, Menara TH Selborn, Menara TH Uptown, Menara TH Perdana, Menara TH Plaza Sentral, Menara TH Damansara dan Menara Bank Islam.

TH turut membuat pelaburan hartanah di luar negara termasuk di United Kingdom, Australia dan Arab Saudi. — SINAR HARIAN


TIGA SEKELUARGA MAUT DALAM KEMALANGAN DI LPT2

DUNGUN: Tiga sekeluarga termasuk seorang bayi berusia dua bulan maut selepas kereta yang dinaiki mereka terbabit dalam kemalangan di Kilometer 375.8, Lebuh Raya Pantai Timur 2 (LPT2) dekat Bukit Besi, petang semalam.

Dalam kejadian pada 6.25 petang itu, mangsa yang maut ialah Raja Nurhanani Nabila Raja Hussin, 23, dan bayinya, Nik Muhammad Zayyan Irfan Zulhilmi Ismail serta ibu Raja Nurhanani Nabila, Noreha Mohamed, 53.

Ketua Polis Daerah Dungun Supt Baharudin Abdullah berkata kemalangan berlaku apabila kereta yang dinaiki tiga mangsa bersama dua lagi anggota keluarga hilang kawalan lalu terbabas melanggar kotak pembetung yang ada di sebelah kiri jalan dan terbalik.

Beliau berkata ketika kejadian lima sekeluarga berkenaan dalam perjalanan menghantar Raja Nurhanani Nabila pulang ke rumah suaminya di Kem Tentera Darat Batu 10, Kuantan dari kampung mereka di Wakaf Bharu, Kelantan.

“Dua lagi anggota keluarga iaitu adik kepada Raja Nurhanani Nabila, Raja Haikal Najmi, 20, dan Raja Nurhumairaa Nadzirah, 17, yang cedera parah dikejarkan ke unit kecemasan Hospital Dungun sebelum dihantar ke Hospital Sultanah Nur Zahirah (HSNZ) untuk rawatan lanjut.

“Jenazah Noreha dan Nik Muhammad Zayyan dihantar ke Hospital Dungun untuk tindakan selanjutnya, manakala jenazah Raja Nurhanani Nabila dihantar ke Hospital Hulu Terengganu untuk bedah siasat,” katanya ketika dihubungi.

Baharudin berkata ketika kemalangan cuaca gelap dan keadaan jalan raya basah selepas hujan lebat, dan kes disiasat mengikut Seksyen 41(1) Akta Pengangkutan Jalan 1987. —AlHijrah Online


INDIA: CENDEKIAWAN ISLAM RABEY HASANI NADWI MENINGGAL DUNIA PADA USIA 93

NEW DELHI: Cendekiawan terkenal di India Maulana Syed Muhammad Rabey Hasani Nadwi meninggal dunia pada usia 93 tahun di bandar Lucknow Khamis.meninggal dunia pada usia 93 tahun di bandar Lucknow Khamis.

Beliau berkhidmat sebagai presiden All India Muslim Personal Law Board (AIMPLB), sebuah badan utama ulama dan penaung universiti Islam terkenal Darul Uloom Nadwatul Ulama di Lucknow – kira-kira 530 kilometer dari New Delhi.

Maulana Rabey meninggal dunia kerana sakit tua.

“Kami memohon semua orang untuk mendoakan agar rohnya dicucuri rahmat,” menurut AIMPLB.

Maulana Rabey mengarang berpuluh-puluh buku dalam bahasa Arab dan Urdu serta terkenal kerana keilmuannya.

Satu daripada buku terkenal beliau ialah Rahbar-e-Insaniyat, biografi Nabi Muhammad.

“Maulana Rabey adalah antara personaliti Muslim terhebat di India.

Beliau adalah pemikir konsensus mengenai bidang teologi dan pandangannya dihormati secara meluas,” kata intelektual Zafarul Islam Khan.

Rahul Gandhi, Akhilesh Yadav dan Mayawati adalah antara ahli politik terkemuka yang mengucapkan takziah atas kematiannya.

“Seorang sarjana Islam yang terkenal, sumbangannya kepada kemajuan pendidikan akan sentiasa diingati,” kata presiden parti Kongres Mallikarjun Kharge dalam ciapan di Twitter.”

Ribuan jemaah termasuk pelajar dan guru menyertai solat jenazahnya yang diadakan di Darul Uloom pada Khamis malam.

Jenazahnya dibawa ke kampung halaman di daerah Raebareli, 80 kilometer dari Lucknow untuk dikebumikan pada pagi Jumaat.–AlHijrah Online


FB Kementerian Wilayah Persekutuan mohon maaf

SHAH ALAM- Pengendali Facebook Kementerian Wilayah Persekutuan
malam tadi memohon maaf kepada netizen setelah memuat naik satu hantaran
 mengenai rumah paku yang menyinggung perasaan orang ramai.

Menurut pengendalinya, perkara berkenaan tidak disengajakan.

“Admin benar-benar mohon maaf di atas posting mengenai Rumah Paku yang menyinggung perasaan warganet.

“Perkara ini amat tidak disengajakan dan berharap ia tidak  dipanjangkan lagi. Posting tersebut tidak berniat apa-apa,” kata  pengendali Facebook rasmi Kementerian Wilayah Persekutuan.

Hantaran Rumah Paku itu kemudiannya dipadam.

Sebelum itu, pengendali Facebook berkenaan memuat naik hantaran  mengenai Rumah Paku yang merujuk kepada rumah yang enggan dirobohkan pemiliknya di tengah projek pembangunan.

Ramai netizen menganggap hantaran tersebut bertujuan menyindir  penduduk Kampung Baru yang menolak tawaran kerajaan untuk pembelian  tanah mereka sekaligus mengguris perasaan penduduk di kawasan berkenaan. – SINAR HARIAN


HARAM GUNA ‘ANDROID BOX’ UNTUK AKSES SIARAN BERBAYAR

KUALA LUMPUR: Hukum menggunakan peranti ‘Android Box’ dengan tujuan mengakses siaran berbayar dan hak cipta lain dengan cara yang salah adalam haram kerana mencerobohi hak dan menzalimi pihak lain.

Pejabat Mufti Wilayah Persekutuan menjelaskan perkara itu berikutan terdapat pengguna peranti tersebut mendapat akses kepada siaran berbayar tanpa melanggannya yang seterusnya menyebabkan kerugian kepada syarikat penyiaran.

Pada asalnya pembelian ‘Android Box’ adalah harus, namun ia boleh menjadi haram jika tujuan pembelian dan penggunaan peranti tersebut adalah untuk mengakses siaran berbayar cara yang salah.

“Justeru, permasalahan ini adalah sama mengambil hak orang lain dengan cara yang batil dan menzalimi syarikat penyiaran serta pihak-pihak berkaitan dengannya. Perbuatan ini juga telah dilarang oleh Allah SWT.

Ujarnya, seseorang tidak boleh mencerobohi hak tersebut atau menggunakannya dengan cara salah seperti mencetak tanpa kebenaran, menggodam atau menggunakannya tanpa membayar atau melanggannya.

“Adapun bagi perbuatan membeli dengan tujuan untuk menonton siaran percuma atau fungsi-fungsi lain yang tidak melibatkan hak pihak lain dan mencerobohi hak-hak mereka, maka pembelian atau penggunaannya adalah diharuskan syarak sekiranya menepati syarat dan rukun jual beli,” tambahnya.

‘Android Box’ adalah alat atau peranti untuk membolehkan televisyen mendapat siaran-siaran dari seluruh dunia.

Peranti tersebut membolehkan televisyen menyiarkan perkhidmatan siaran strim lain yang biasanya hanya boleh diakses melalui komputer, telefon dan peranti pintar serta aplikasi.

Terdapat dua bentuk siaran yang akan diperoleh melalui penggunaan peranti tersebut iaitu siaran berbayar dan siaran percuma.

Justeru, tidak timbul sebarang isu syariah bagi kategori siaran percuma kerana ia boleh digunakan oleh semua orang.

Namun begitu, timbul isu syariah bagi kategori siaran berbayar yang sepatutnya pengguna bayar terlebih dahulu untuk mendapat akses siaran tersebut.—AlHijrah Online


WISMA JAKEL SHAH ALAM HAMPIR MUSNAH TERBAKAR

SHAH ALAM: Wisma Jakel Shah Alam hampir musnah sepenuhnya dalam kebakaran yang berlaku pagi ini.

Pengarah Jabatan Bomba dan Penyelamat Malaysia (JBPM) Negeri Selangor, Datuk Norazam Khamis berkata, pihaknya menerima panggilan berhubung kejadian pada jam 7.08 pagi dan tiba di lokasi kejadian pada 7.19 pagi.

“Kebakaran melibatkan satu lot kedai tiga tingkat yang terbakar 80 peratus.

“Tiada mangsa dilaporkan setakat ini,” katanya dalam kenyataan hari ini.

Difahamkan bahagian dalam kedai itu musnah terbakar.

Ujar Norazam api berjaya dikawal dalam tempoh satu jam dan pihaknya sedang menjalankan pemadaman bara api dan kebakaran timbunan kain.

Sebanyak tujuh Balai Bomba dan Penyelamat (BBP) dari Shah Alam, Kota Anggerik, Subang, Kota Raja, Damansara, Sungai Pinang dan Puchong digerakkan ke lokasi kejadian.

Punca kejadian masih disiasat. – AlHijrah Online


TIDAK PERLU RISAU PENINGKATAN KES POSITIF COVID-19 SUSULAN AKTIVITI CUTI UMUM – PAKAR KESIHATAN

KUALA LUMPUR: Orang ramai tidak perlu risau dengan peningkatan kes jangkitan COVID-19 kerana ia masih di dalam lingkungan jangkaan Kementerian Kesihatan Malaysia (KKM).

Pakar Perubatan Kesihatan Awam Pusat Perubatan Universiti Malaya, Prof. Madya Dr. Rafdzah Ahmad Zaki berkata, kenaikan kes yang berlaku berpunca daripada aktiviti sosial dan rentas negeri sempena cuti umum.

“Secara keseluruhan, trend masih lagi menurun, cuma dalam beberapa hari ini terdapat sedikit peningkatan. Peingkatan yang berlaku berkait dengan cuti umum pada minggu lepas.

“Penularan COVID-19 dalam komuniti juga masih tinggi, dan apabila aktiviti luaran meningkat, jumlah kes juga dijangka akan meningkat,” katanya.

Bagaimanapun, Rafdzah percaya angka jangkitan harian COVID-19 boleh menurun semula dalam masa terdekat sekiranya jumlah kadar vaksinasi semakin meningkat di samping tiada kemunculan varian baharu dalam negara.

Beliau juga menolak dakwaan sesetengah pihak yang menjangkakan Malaysia akan mengenakan semula Perintah Kawalan Pergerakan (PKP) adalah tidak benar.

Rafdzah menasihati agar orang ramai untuk mengehadkan aktiviti luar serta tidak pergi ke tempat pelancongan yang sesak bagi memastikan kes COVID-19 terkawal dan menurun.

Jumlah kes COVID-19 yang dilaporkan sehingga 11 November adalah sebanyak 6,323 kes sekali gus menjadikan jumlah kumulatif sebanyak 2,528,821 kes.–AlHijrah Online / Hanisa Hasanuddin


BAYI 15 BULAN DITEMUKAN LEMAS DI PASIR MAS

PASIR MAS: Seorang kanak-kanak lelaki berusia satu tahun tiga bulan ditemukan lemas di Kampung Gual Tok Deh, Rantau Panjang, di sini, kira-kira 1 tengah hari tadi.

Ketua Balai Bomba dan Penyelamat Rantau Panjang Shapawi Stapa berkata mangsa dikatakan bermain di anjung rumah bersama kakaknya sebelum hilang di kawasan rumahnya yang sedang dilanda banjir.

“Pihak kami menerima panggilan berhubung kejadian itu tengah hari tadi dan jentera digegaskan ke lokasi kejadian pada 1.04 tengah hari untuk operasi menyelamat.

“Sebaik tiba di lokasi kejadian, mangsa sudah dijumpai penduduk kampung dan mayatnya kemudian dibawa ke Hospital Pasir Mas untuk tindakan lanjut,” katanya dalam kenyataan hari ini.

Sementara itu, Ketua Polis Kelantan Datuk Muhamad Zaki Harun mengesahkan mangsa ialah Muhamad Putra Zahfran Mohamed Iswandiee dan merupakan korban pertama banjir di negeri itu.

“Bapa saudara kanak-kanak itu yang menyedari kehilangan mangsa telah keluar dari rumah dan mengocak air di sekitar rumah sebelum menemukan mayat mangsa timbul dan terapung di permukaan air,” katanya pada sidang media di Ibu Pejabat Polis Kontinjen Kelantan.

Sementara itu, mengulas mengenai situasi banjir di Kelantan, Muhamad Zaki berkata pihaknya telah mengatur gerak operasi di semua jajahan dan menasihatkan orang ramai sentiasa berwaspada terhadap paras air.


TUDM JALANKAN SIASATAN DALAMAN DAKWAAN ANGGOTA DIBULI

KUALA LUMPUR: Tentera Udara Diraja Malaysia (TUDM) menjalankan siasatan dalaman bagi menyiasat dakwaan buli seorang anggota di pusat latihan di Kuantan, Pahang.

Menteri Pertahanan Datuk Seri Mohamad Hasan berkata siasatan dalaman dijalankan selepas bapa pelatih berkenaan membuat laporan polis terhadap kejadian yang menimpa anaknya di pusat latihan tersebut.

Beliau berkata polis juga telah hadir ke pusat latihan berkenaan baru-baru ini untuk menjalankan siasatan dan pihak TUDM turut memberikan kerjasama sepenuhnya.

“Selain siasatan polis, TUDM juga melakukan siasatan dalaman terhadap laporan berkenaan, TUDM tidak menerima laporan mengenai kejadian buli ini, bapa mangsa hanya membuat laporan polis.

“Polis akan memastikan kes buli berkenaan disiasat secara menyeluruh dan individu yang didapati bersalah melanggar tatatertib dan prosedur operasi standard bagi setiap anggota yang duduk di pusat latihan dikenakan tindakan sewajarnya,” katanya dalam sidang media di Rumah Terbuka Kementerian Pertahanan dan Kem Kementah, di sini, hari ini.

Terdahulu tular satu perkongsian di media sosial dengan seorang wanita mendakwa adiknya menjadi mangsa buli di sebuah pusat latihan tentera udara.

Dalam perkongsian berkenaan wanita itu mendakwa adiknya menjadi mangsa penderaan fizikal dan emosi sehingga menyebabkan beliau trauma dan ketakutan.

Sementara itu, Kementerian Pertahanan dalam kenyataan hari ini memaklumkan, pihaknya mengambil maklum perkara berkenaan dan TUDM telah memberikan kerjasama sepenuhnya kepada Polis Diraja Malaysia (PDRM) yang sedang menyiasat aduan berkenaan.

“Kementerian Pertahanan menegaskan tidak ada kompromi terhadap sebarang salah laku yang melibatkan pelanggaran disiplin, tatatertib, jenayah dan isu berkaitan perundangan seperti buli dan lain-lain melibatkan  Angkatan Tentera Malaysia.

“Tindakan tegas mengikut undang-undang dan peraturan sedia ada akan diambil kepada mana-mana pegawai dan anggota yang didapati terlibat serta bersalah,” menurut kenyataan itu.

Sehubungan itu, semua pihak diminta tidak membuat sebarang spekulasi agar tidak mengganggu siasatan kes.–AlHijrah Online


LELAKI PANJAT BUMBUNG SELAMATKAN DIRI KERETA TENGGELAM BANJIR

KUALA LUMPUR: Hujan lebat di ibu negara petang ini menyebabkan beberapa kawasan dilanda banjir kilat antaranya di Jalan Kuchai Lama.

Kejadian banjir di Jalan Kuchai Lama itu dirakam orang awam dan tular di media sosial hari ini.

Video berdurasi 25 saat itu menunjukkan puluhan kenderaan ditenggelami banjir.

Salah seorang mangsa turut dirakam memanjat bumbung kenderaannya yang dinaiki air bagi menyelamatkan diri.

Selain Kuchai Lama, antara lokasi yang dilapor dinaiki air di ibu negara petang ini ialah di Jalan Pudu. Jalan Sri Permaisuri, Jalan Tun Razak dan Jalan Pahang. – AlHijrah Online


AKIBAT UBAH SUAI MERCUN, LELAKI PARAH KEDUA BELAH TANGAN

KUALA NERUS: Seorang lelaki berusia 27 tahun cedera parah kedua-dua belah tangan selepas dipercayai terkena mercun yang diubah suai dalam satu kejadian di Kuala Nerus, awal pagi tadi.

Kejadian yang berlaku kira-kira jam 3.30 pagi itu turut menyebabkan mangsa mengalami luka di bahagian badan kerana terkena serpihan mercun.

Timbalan Ketua Polis Daerah Kuala Terengganu Supt Wan Mohd Zaki Wan Ismail berkata, abang mangsa menyedari kejadian berlaku selepas terdengar bunyi letupan kuat berdekatan dengan rumahnya.

Sejurus itu, abang mangsa bertindak menghubungi pihak polis kerana mengesyaki berlakunya pergaduhan.

“Abang mangsa kemudian bergegas keluar rumah sebelum mendapati adiknya telah cedera di kedua belah tangan disyaki akibat letupan mercun yang telah diubah suai.

“Pengadu tidak mengesyaki perbuatan jahat daripada mana-mana pihak kerana kejadian berlaku akibat perbuatan bermain mercun,” katanya.

Mangsa kemudian telah dibawa ke Hospital Sultanah Nur Zahirah (HSNZ) Kuala Terengganu bagi mendapatkan rawatan dan kes disiasat mengikut Seksyen 8 Akta Bahan Letupan 1957.—AlHijrah Online


GANGGUAN SEKSUAL: ANGGOTA POLIS TERLIBAT DIKELUARKAN DARI TUGASAN SJR, TIDAK DIGANTUNG

KUALA LUMPUR: Anggota polis yang disyaki terlibat dengan dakwaan gangguan seksual terhadap seorang wanita semasa sekatan jalan raya (SJR) telah dikeluarkan daripada penugasan SJR.

Pengarah Jabatan Integriti dan Pematuhan Standard Bukit Aman Datuk Zamri Yahya berkata anggota polis berkenaan sedang diambil tindakan lanjut.

“Tindakan awal diambil dengan mengeluarkan anggota polis tersebut daripada penugasan SJR dan tidak digantung tugas,” katanya, hari ini.

Ujarnya, suspek kini melakukan penugasan di bahagian pentadbiran sementara siasatan kes berkenaan berjalan.

Terdahulu, tular di laman Twitter seorang wanita mendakwa mengalami gangguan seksual yang dilakukan anggota polis ketika melalui SJR di Jalan Duta.—AlHijrah Online


PESTA DANGDUT: JHEAT SIASAT VIDEO PENYANYI SEKSI TULAR

KUALA TERENGGANU: Satu siasatan terperinci akan dilakukan berhubung majlis bertemakan “Arabian Dangdut Night” yang memaparkan video nyanyian seorang individu dipercayai lelaki menyerupai wanita berpakaian seksi pada majlis itu tular dalam media sosial.

Pengerusi Jawatankuasa Pembangunan Insan, Dakwah dan Penerangan negeri Mohd Nor Hamzah berkata siasatan itu akan dijalankan oleh Jabatan Hal Ehwal Agama Terengganu.

“Siasatan adalah berhubung perlanggaran Garis Panduan Hiburan, Persembahan Kebudayaan, Pelancongan dan Sukan Negeri Terengganu yang mula diperkenalkan pada tahun 2020,” katanya selepas membuat lawatan mahabbah di sebuah hotel  di sini hari ini.

Video berdurasi 25 saat yang memaparkan nyanyian individu terbabit pada 25 Mac lepas dikecam netizen yang marah kerana ia berlaku beberapa hari sahaja sebelum umat Islam menyambut Ramadan.

Mohd Nor berkata kerajaan negeri sangat sensitif dengan perkara seperti itu yang menyinggung perasaan umat Islam dan berharap ia akan menjadi iktibar untuk semua pihak terutama pengurusan hotel di Terengganu agar lebih berhati-hati pada masa akan datang.–AlHijrah Online


BANJIR PERTAMA DI TERENGGANU

SETIU: Dua daerah di Terengganu  iaitu Kuala Nerus dan Setiu mula dinaiki air ekoran hujan lebat sejak malam tadi.

Seramai 135 mangsa daripada 44 keluarga telah dipindahkan ke Pusat Pemindahan Sementara (PPS) Kuala Nerus dan Setiu setakat jam 3.00 petang tadi.

Menurut kenyataan yang dikeluarkan oleh Sekretariat Jawatankuasa Pengurusan Bencana Negeri, di Balai Raya Kampung Bari Besar Setiu terdapat 16 mangsa dan Masjid Gong Terap, Setiu 48 mangsa.

Manakala di Masjid Chalok Kedai menempatkan lima mangsa dan di Kuala Nerus pula SK Kompleks Mengabang Telipot menempatkan 24 mangsa.

Stesen bacaan Sungai Besut di Jambatan Keruak merekodkan kenaikan air setinggi 34.47 meter mengatasi paras amaran 34 meter dan di Setiu, stesen bacaan Sungai Setiu di Kampung Besut pula merekodkan kenaikan setinggi 17.43 meter mengatasi paras amaran 17 meter. –AlHijrah Online


DERMAWAN VS AGENSI AGAMA

OLEH: Namanzee Harris

KUASA TARIKAN DAN PEMBENTUKAN PERSEPSI

Ini adalah satu polemik semasa yang terjadi pada masa IoT (Internet of Things) ini. Kekuatan kuasa tarikan dan pembentukan persepsi positif atau negatif melalui media sosial.

Ambil contoh ketara pembentukan persepsi berikut.

“Di mana agensi agama dan pemimpin sedangkan seorang dermawan seperti Ustaz Ebit Lew (UEL) boleh membantu begitu ramai insan terkesan?”

Kita cuba lunakkan satu persatu verbatim netizen ini.

Mengapa persepsi sedemikian terbentuk sedangkan melalui pelaporan dan juga fakta, beratus juta ringgit telah disalurkan oleh agensi agama bagi membantu begitu ramai rakyat yang terkesan.

Untuk rekod, pujian perlu diberikan kepada UEL kerana mendepani masyarakat secara bersemuka untuk menghulur bantuan. Beliau seorang hartawan dan dermawan yang mempunyai ekosistem perniagaan yang beliau usahakan dan alhamdulillah, semakin berjaya dan berkembang melalui siri bantuan, malah orang ramai juga ingin bersama beliau melalui kaedah sokongan belian.

Benarlah janji Allah, sedekah dan derma ini tidak akan memiskinkan, malah Allah akan tambah lagi rezekinya.

Namun bantuan seorang dermawan tidak sepatutnya memberikan kesan terhadap persepsi negatif yang dilemparkan pula kepada pemimpin setempat, agensi agama serta badan bukan kerajaan (NGO) atau yayasan yang berperanan membantu selama ini.

Barangkali, ini sebabnya kenapa persepsi ini terbentuk iaitu keterlihatan -> tontonan -> persoalan terbentuk-> persepsi terbina.

PERKAITAN VIRAL vs PERSEPSI AGENSI AGAMA

Persepsi ini terbina kerana ‘keterlihatan yang kurang’ terhadap bantuan oleh agensi agama, tidak seperti ‘views’ atau tontonan dan viralnya bantuan UEL kepada golongan memerlukan.

Keterlihatan kurang kerana rendahnya tontonan di media sosial agensi agama disebabkan faktor behaviour (sikap) netizen yang mengikuti atau follow individu, dan bukan satu agensi yang besar.

Saya namakan the ‘hero vs sistem’ idea atau kuasa tarikan ‘hero vs sistem’.

Rendahnya tontonan pada page agensi agama akan menyebabkan timbul persoalan tentang di mana agensi agama kerana netizen tidak mengetahui aktiviti agensi.

Seterusnya persoalan tentang di mana agensi agama, akan berkait pula kepada pembentukan persepsi agensi agama tidak menjalankan tugas dan tidak sebagai mana dibuat dermawan persendirian.

Seorang dermawan seperti UEL membantu secara fokus kepada beberapa kes serta kumpulan masyarakat.

Kuasa tarikan media sosial berlaku kerana usaha membantu itu sangat tertumpu kepada kisah persendirian dan satu kumpulan.

Begitu juga kecepatan bantuan kerana beliau seorang usahawan yang mana keputusan untuk melaksanakan pemberian bantuan dimuktamadkan oleh beliau seorang sahaja.

Agensi agama pula membantu dan menyantuni begitu ramai rakyat yang sudah sekian lama berjalan dan bukan hanya ketika situasi pandemik semasa, kerana ia satu sistem musaadah yg memerlukan saluran bantuan itu dikenalpasti, disahkan, direkodkan, dan diaudit kerana pengurusan agensi agama adalah satu sistem yang memerlukan proses amanah serta semak dan imbang (check and balance).

Sudah sampai masanya untuk perbandingan ini ditukar kepada hikmah dalam perbezaan cara dan kaedah, di mana hasilnya serta niatnya tetap sama; membantu rakyat dan orang ramai melalui kaedah dan cara dermawan atau persorangan vs cara sistematik agensi agama mentadbir amanah yang diberikan.

Namun satu perkara yang pasti, tanggapan semasa membuktikan kuasa tarikan media sosial mempunyai perkaitan kuat terhadap pembentukan persepsi masyarakat.

“Barangkali juga, sudah masanya agensi agama memfokuskan kepada strategi media sosial bagi mengelakkan ‘fitnah persepsi’ yang negatif ini.”

Namun, adakah nanti akan timbul pula isu kepada agensi agama? Bukankah kita perlu menyembunyikan perkara baik agar mengelak daripada sifat riak dan ujub? Tangan kanan memberi, tangan kiri tidak boleh menjadi saksi?

Barangkali hipotesis ini nanti bertukar kepada kebenaran. ‘Hero vs Sistem’ ideologi iaitu, apa sahaja yang ‘Hero’ lakukan adalah lebih baik daripada ‘Sistem’ itu sendiri walaupun sistem telah lebih lama membantu dan lebih banyak bantuan telah sampai.

Namanzee Harris adalah Ketua Pegawai Eksekutif TV AlHijrah

Suntingan oleh: Ardi Herman Mohd Mardzi

Penafian: Artikel yang disiarkan AlHijrah Online ini adalah pandangan peribadi penulis. Ia tidak semestinya menggambarkan pendirian Editorial AlHijrah Media Corporation dalam isu yang dikupas.


WARGA MALAYSIA AJAR FARDU AIN PERCUMA KEPADA KANAK-KANAK THAILAND

KUALA LUMPUR: Di sebalik namanya dikenali kerana sering membantu rakyat Malaysia ditimpa kecelakaan ketika mengembara di Thailand seperti nahas jalan raya, Abdul Halim Othman juga aktif mengajar ilmu fardu ain dan bahasa Melayu secara percuma kepada kanak-kanak Thailand.

Abdul Halim, 55, yang kini tinggal di Kampung Pak Bara, Wilayah Satun, Thailand selepas berkahwin dengan rakyat negara itu mula mengajar kanak-kanak berusia antara lima hingga lapan tahun sejak 12 tahun lepas di tadika Misbahuddin pada setiap hujung minggu.

Beliau yang lebih dikenali Cikgu Joe Satun berkata tadika Misbahuddin yang terletak di mukim Ban Khuan itu bertujuan memberi peluang kepada kanak-kanak daripada keluarga miskin sekitar kampung itu mendapatkan pendidikan asas Islam selain memartabatkan bahasa Melayu kepada generasi muda.

“Seperti sedia maklum, penduduk di Wilayah Satun yang bersempadan dengan utara Malaysia adalah majoritinya beragama Islam, berketurunan Melayu dan masih bertutur bahasa Melayu dalam loghat Kedah.

“Tapi kebanyakannya adalah generasi yang sudah berumur dan bagi golongan muda pula mereka mengalami proses asimilasi dengan budaya dan bahasa Thai terutama di sekolah kerajaan. Jadi, pendidikan sejak dari kecil seperti ini penting untuk mengekalkan warisan dan jati diri bangsa,” katanya kepada Bernama baru-baru ini.

Abdul Halim yang mengusahakan sebuah perniagaan agensi pelancongan bersama isterinya itu berkata generasi Melayu Wilayah Satun boleh bertutur bahasa Melayu loghat Kedah terutama ketika berada di rumah tetapi tiada pengetahuan asas penggunaan bahasa Melayu standard dan mereka bermasalah dalam aspek penulisan.

“Dari segi pertuturan mereka akan mengeja mengikut bahasa mulut, contoh ayer (air), carpoo (kapur) dan ada juga bercampur dengan bahasa Thai kerana bahasa utama di sekolah kerajaan adalah bahasa Thai… dan perkara ini yang saya cuba perbetulkan (ajar) sedikit demi sedikit,” kata bapa kepada tiga orang anak itu.

Ditanya bagaimana kaedah digunakan untuk mengajar di tadika itu, Abdul Halim berkata beliau banyak menggunakan kaedah menyebut, mengeja dan membatang suku kata abjad bahasa Melayu selain menggunakan kurikulum daripada Pusat Penyelarasan Tadika Selatan Thai (PERKASA).

Berkongsi bagaimana beliau boleh mula mengajar di tadika tersebut yang mempunyai kira-kira 200 murid dan lapan guru, Abdul Halim yang berasal dari Kampung Sungai Seluang, Lunas, Kedah berkata ia bermula apabila beliau terpaksa menjaga kakak iparnya yang koma akibat kemalangan jalan raya pada 2011.

Menurutnya sebelum kejadian itu, beliau bekerja bebas dalam bidang hartanah dan kerap kali berulang alik keluar masuk Malaysia-Thailand.

“Nak dijadikan cerita, kakak ipar saya yang kemalangan ini seorang janda dan dua anaknya masih belajar di luar negara manakala dua adik-beradik lain yang juga perempuan tinggal berjauhan. Jadi saya yang kerja tidak tetap dan mempunyai banyak masa terpaksa menjaganya.

“Selama enam bulan juga saya menjaganya termasuk berulang alik membawanya ke hospital sehinggalah beliau pulih. Lantaran lama saya ‘tersadai’ di Wilayah Satun dan poket sudah mula kering, saya pun mengambil upah membantu perniagaan bapa mentua menjual perkakasan dan secara tidak langsung saya menawarkan diri untuk mengajar di tadika itu sebelum membuka bisnes pelancongan sendiri,” katanya.

Bekas graduan Universiti Teknologi Malaysia itu turut menzahirkan kesyukuran atas ketentuan itu apabila kehidupan beliau kini turut berubah dengan menjadi manusia yang lebih dekat dengan Tuhan dan banyak melakukan aktiviti kemasyarakatan.

Sementara itu, penasihat tadika Misbahuddin Alee Haura Wan Megat Abu Bakar berkata hanya enam tadika di kampung Wilayah Satun mengajar bahasa Melayu standard menggunakan kurikulum PERKASA sementara tadika lain menggunakan kurikulum dalam bahasa Thai.

Beliau berkata antara subjek yang diajar selain bahasa Melayu ialah Tauhid, Fiqh, Akhlak, Sejarah, Melayu Jawi dan al-Quran dengan guru diberi bayaran sebanyak 2,250 bhat (RM300) sebulan.

“Di sekolah kerajaan, tidak ada pelajaran agama dan bahasa Melayu standard. Bagi keluarga yang mampu mereka akan hantar anak-anak mereka ke sekolah swasta. Tadika Misbahuddin pula yang dibangunkan hasil usaha penduduk kampung adalah alternatif bagi membantu keluarga yang susah dengan yuran tahunan hanya 300 bhat (RM40),” katanya. — AlHijrah Online


PENGORBANAN SUCI AIDILADHA BERSAMA TV ALHIJRAH

KUALA LUMPUR: Sempena sambutan Aidiladha pada Jumaat (31 Julai) ini, TV AlHijrah sebagai sebuah stesen televisyen Islam utama negara menyajikan pelbagai program menarik khusus untuk penonton setianya.

Terdapat kira-kira sembilan program khusus yang akan ditayangkan stesen TV Islamik itu.

Antara program utama ialah Siaran Langsung Pertukaran Kain Kiswah yang akan disiarkan pada 30 Julai, 10 pagi.

Bagi jemaah haji terdahulu atau bakal jemaah haji yang merindui tanah suci Makkah, program Baitullah Rindu Yang Tertangguh diterbitkan khas untuk mereka dan ia disiarkan bermula 27 Julai 2020 pada setiap Isnin hingga Khamis.

Program bual bicara itu akan membawa jemaah-jemaah haji sebelum ini untuk berkongsi pengalaman selain turut mengundang bakal jemaah yang terpaksa menangguhkan hajat ke tanah suci susulan pandemik COVID-19.

Selain itu, TV Alhijrah juga akan membawakan drama, telefilem dan filem menarik untuk tontonan seisi keluarga.

Tabung Abah, telefilem yang memaparkan pengorbanan seorang ayah yang terpaksa menggunakan tabung simpanannya untuk menunaikan haji demi menyelamatkan nyawa anaknya.

Kisah pengorbanan murni seorang ayah ini disiarkan di TV Alhijrah menerusi kapsul tiga minit bermula 26 Julai hingga 30 Julai, manakala episod akhir pada 31 Julai disiarkan selama 30 minit.

Drama terbitan TV AlHijrah, Boss Mama Kirim Salam istimewa Aidiladha juga akan ditayangkan khusus untuk penonton.

Rancangan tersebut boleh ditonton pada raya ketiga, bersamaan 2 Ogos jam 9 malam.

Penonton yang ingin tahu lebih lanjut berkenaan sejarah pemulaan kaabah dan ibadah haji boleh saksikan dokumentari Mencari Mabrur yang disiarkan pada hari raya pertama.

TV AlHijrah juga akan menyiarkan dua filem dakwah menarik iaitu Tiada Tajuk dan Lima Penjuru Masjid.

Tiada Tajuk akan disiarkan pada hari raya pertama manakala Lima Penjuru Masjid pada hari raya kedua.

Program bual bicara E-Kaunter Netizen: Syamsul Debat Aidiladha pula akan menemui penonton pada hari raya kedua dan ketiga.

Manakala program bual bicara Assalamualaikum Khas Aidiladha akan mewarnai pagi hari raya pertama.

Selamat menonton TV AlHijrah! — AlHijrah Online


MORATORIUM PERLOMBONGAN BAUKSIT DILANJUT DUA BULAN LAGI

PUTRAJAYA, 30 Jun – Kabinet bersetuju tempoh moratorium terhadap aktiviti perlombongan bauksit di Pahang yang berakhir pada 15 Julai ini dilanjutkan dua bulan lagi sehingga 14 September, kata Menteri Sumber Asli dan Alam Sekitar, Datuk Seri Dr Wan Junaidi Tuanku Jaafar.

Beliau berkata lanjutan tempoh moratorium kali ketiga itu adalah untuk membolehkan usaha mengosongkan stokpil bauksit yang masih berada di luar Pelabuhan Kuantan iaitu sekitar bandar Kuantan dan Bukit Goh dilakukan.

Jumlah bauksit dalam stokpil di luar Pelabuhan Kuantan dianggarkan sebanyak 5.4 juta tan meliputi 1.3 juta tan dalam stokpil di kawasan Gebeng, 2.3 juta di dalam kawasan lombong dan 1.8 juta tan di kawasan Felda, katanya.

“Selagi stokpil tidak keluar, selama itu kementerian dan kerajaan negeri Pahang bersetuju bahawa kita tidak akan membenarkan aktiviti melombong baukist,” katanya pada satu sidang media di sini hari ini.

Kerajaan sebelum ini mengenakan moratorium ke atas semua aktiviti perlombongan bauksit di Pahang selama tiga bulan bermula 15 Januari dan berakhir pada 14 April lalu. Ia kemudian dilanjutkan selama tiga bulan lagi sehingga 15 Julai ini.

Wan Junaidi berkata bagi tujuan mengosongkan stokpil tersebut, Kementerian Sumber Asli dan Alam Sekitar telah mengeluarkan sebanyak 25 AP khas.

“Namun sehingga 1 Jun lalu, hanya 187,438 tan sahaja dieksport, sedangkan kapasiti pengendalian eksport bauksit di Pelabuhan Kuantan adalah 1.5 juta tan sebulan dan di Pelabuhan Kemaman, Terengganu sebanyak 700,000 tan sebulan.

“(Stokpil yang bertimbun) Ini bukan salah kerajaan pusat dan negeri atau kementerian tetapi industri bauksit tidak bergerak. Saya tidak faham dan rasional disebalik kenapa mereka memegang stokpil. Industri yang membunuh sendiri kerana stokpil bauksit tidak bergerak,” katanya.

Wan Junaidi berkata beliau mengadakan perbincangan dengan Menteri Besar Pahang Datuk Seri Adnan Yaakob pada 24 Jun lalu mengenai beberapa perkara yang masih memerlukan tindakan lanjut terutamanya menyelesaikan isu pengosongan stokpil bausit.

Dalam hal ini, katanya kementerian dan kerajaan negeri Pahang bersetuju untuk bekerjasama mempermudahkan pengeksportan kesemua baki bauksit dalam stokpil di luar Pelabuhan Kuantan.

“Kementerian dan kerajaan negeri Pahang berharap pihak industri dapat memberikan kerjasama yang baik dalam memastikan kesemua stokpil tersebut dieksport keluar dalam jangka masa tersebut,” katanya.

Ditanya sekiranya stokpil bauksit masih tidak dapat dikosongkan sehingga tempoh lanjutan pada 14 September ini berakhir, Wan Juanidi berkata: “Selagi stokpil tidak dikosongkan, saya masih mencadangkan kepada kerajaan untuk memanjangkan tempoh moratorium bagi perlombongan bauksit dan kerajaan akan membuat keputusan”.

Beliau berkata semua pemain industri bauksit harus mematuhi peraturan dan prosedur operasi standard (SOP) yang ditetapkan apabila kerajaan menarik balik moratorium ke atas perlombongan pada masa akan datang.

BERNAMA


KUMPULAN ULTRANASIONALIS DENMARK TINGKATKAN SERANGAN TERHADAP AL-QURAN

COPENHAGEN: Kumpulan anti-Islam dan ultranasionalis Denmark meningkatkan serangannya terhadap al-Quran pada Isnin, meskipun mendapat kecaman meluas.

Anggota Danske Patrioter (Patriot Denmark) membakar salinan kitab suci umat Islam di hadapan kedutaan Turkiye, Algeria, Pakistan, Iran dan Indonesia di Copenhagen.

Kumpulan itu juga melancarkan serangan serupa di bandar utara Aalborg dan melaungkan slogan Islamofobia, lapor Agensi Anadolu.

Seorang wanita Islam bertengkar dengan kumpulan itu sebelum dibawa pergi oleh polis.

Beberapa bulan kebelakangan ini, perbuatan membakar atau mencemarkan al-Quran atau cubaan berbuat demikian oleh tokoh atau kumpulan Islamofobia, terutamanya di negara-negara Eropah dan Nordik semakin menjadi-jadi, menimbulkan kemarahan negara Islam dan dunia. —AlHijrah Online


GAZA DISERANG LAGI, 10 MAUT

GAZA, PALESTIN: Wanita dan kanak-kanak antara yang terbunuh dalam serangan entiti penjajah, Israel ke atas Gaza, sebentar tadi.

Sehingga berita ini ditulis, sekurang-kurangnya 10 kematian dilaporkan, namun angka itu diramal meningkat.

Wartawan tempatan, Muhammad Smiry dalam ciapan Twitternya melaporkan kematian turut membabitkan seluruh ahli dalam sebuah keluarga, termasuk tiga kanak-kanak.

Memetik ciapan-ciapan Twitter rakyat Gaza lain, serangan tentera Zionis bertumpu di Khan Younis, manakala kediaman di Rafah turut menjadi sasaran serangan udara.

Serangan bertalu-talu bermula sekitar jam 2 pagi tadi waktu Gaza.

Terdahulu, tentera penjajah dilapor mengumum untuk melancarkan kempen ketenteraan ke atas Gaza. Manakala di lama-laman sosial, tanda pagar #GazaUnderAttack mula tular.

Kira-kira seminggu lalu, Israel menyerang Gaza dipercayai sebagai tindakbalas ekoran kematian Sheikh Khader Adnan, tahanan penjara Israel yang meninggal dunia selepas mogok lapar selama 87 hari. –Alhijrah Online


KESELURUHAN JEMAAH HAJI MALAYSIA TELAH BERADA DI ARAFAH UNTUK WUKUF

MAKKAH: Seramai 31,600 jemaah haji Malaysia kini telah berada di bumi Arafah untuk melaksanakan ibadah wukuf.

Menteri di Jabatan Perdana Menteri (Hal Ehwal Agama) Datuk Mohd Na’im Mokhtar berkata, beliau telah membuat tinjauan ke khemah para jemaah haji Malaysia dan mendapati jemaah dalam keaadaan yang baik dan bersedia untuk berwukuf.

“Seramai 300 petugas “advance party” telah bersiap siaga. Pada masa yang sama, rombongan pasukan kebajikan dan perubatan telah bergerak ke Arafah pada malam 7 Zulhijjah bermula jam 12.00 malam untuk memastikan kemudahan-kemudahan di Arafah serta aktiviti sambutan ketibaan jemaah haji.

“Pada tahun ini, Tabung Haji (TH) meneruskan usahanya bagi memastikan kesempurnaan ibadat haji bagi jemaah haji yang sakit atau uzur melalui pelaksanaan Safari Wukuf yang telah diperkenalkan sejak tahun 2016.

“Ia membolehkan mereka yang sakit berwukuf di Arafah dengan meneruskan proses perawatan pesakit di dalam ambulan bas,” katanya dalam catatan di Facebook.

Mohd Na’im berkata TH juga melaksanakan Program Prihatin Tetamu Ar-Rahman (PENEMAN) bagi membantu jemaah warga emas yang dikenal pasti memerlukan bantuan dan bimbingan khusus sepanjang tempoh kemuncak ibadah haji atau masyair.

“Seramai 50 pertugas haji akan menjaga 50 orang jemaah haji secara ‘one to one’ sepanjang masyair dan menguruskan jemaah haji ke bilik air, mengurus diri, bimbingan beribadah serta menjaga makan minum.

“Insyaallah TH akan sentiasa melakukan tugasan dengan bersungguh-sungguh bagi menjaga kebajikan jemaah haji Malaysia,” katanya.

Tempoh wukuf di Arafah hari ini bermula pada jam 12.23 tengah hari hingga 7.05 malam waktu Arab Saudi dan 5.23 petang hingga 12.05 tengah malam waktu Malaysia. — AlHijrah Online